url: =Thailand ah Myanmar pasal khatin azi mipi muhtang in temta tawh dawtlum :: ZOMI DAILY\nThailand ah Myanmar pasal khatin azi mipi muhtang in temta tawh dawtlum\nposted on 5 September 2017 at 8:55 pm Lomkholna: Myanmar, News, Sawltak, Thailand\nThailand gamsung ah Myanmar gammi khatin azilui pen mipi muhin dawtlum cimawk hi. Monday nitaklam in Phetchaburi Province, Khao Yoi District sungah thupiang hi a, Community Market mai ah vanleng vanzuak in aom Shoppers te leh Police te maitang ah adawtlup ahihi.\nTua Myanmar gammi azilui adawtlumpa pen Aung Thu kici a, Monday nitak 8pm hunpawl in azi adawtkhitciang palik te’n manpah uhhi.\nDawtlup athuak azi minpen Zin War Year kici a, kum 35 aphakhin khat ahihi. Agilpi, agawl leh alu ah akigawm in 6 veibang dawtgawp ahih manin sipah cihi.\nTuabang in azi adawtlupna munpen palik te omna Police Booth geinai hisawnsawn hi. Vanlei in apai Shoppers te’n amuhkhak uhciang in Police Booth sung aom palik te zasakpah uhhi.\nPalik tezong aphual ah tungpheipah uh himahleh, Aung Thu kicipa in azi anunung adawtlian mukha, lapkha uh a, tuaciang in manpah uhhi.\nThai Police te genkhiatna ah tua dawtlup athuaknu pen Cal-Comp Electronics ah nasemkhat ci uhhi. Apasal Aung Thu in muanmawhna tawh bengtawp theizel ahih manin, abeisa kha 2 hunlai akipan akikhen uh cihi.\nMonday nitaklam in tua azilui in Mobile Phone Shop khatah Phone khat aleilaitak kituakkha uh a, kitawng uhhi. Tuaciang in Aung Thu in aleithak temtaw tawh azilui pen dawtsukpah cimawk hi.\nRelated: Thai kumpi in agamsung aom Refugee 70,000 te ciahsaksawm\nAgeinai ah amukha Witnesses te’n Police te tungah agenkhiatna ah Aung Thu akicipa in azilui tawh akitot khitciangin azi pen leilak ah sialpaisuk cihi. Tuakhit ciangin tuansuk in, temta tawh dawtcihtak in dawtsukgawp cimawk hi. Sawltak #zomidaily\nPrevious: Tulaai Leitung Thuthang Tuamtuam te Updates (Sep 05)\nNext: Malaysia gamsung ah IS migilo 19 kiman, SEA Games abuaisaksawm khat kihel\nZAM Thupuak :: 09 Sep 19 (Pilvang takin omsawm ni)\nOppa Gangnam Style sangin See You Again kici lungzuanla minthang zawta\nKL Airport sungah misuamlum dingin aki ummawh numei khat kiman ~ ZD\nZolai Simbu Kum 100 Cin Pawi Ah (7) ~ Hau Za Cin


timestamp: atn

url: =ISIS te mithahna Video sungah akidawkzelpa pen London pan nahimawk :: ZOMI DAILY\nposted on 27 February 2015 at 12:04 am Lomkholna: News, Sawltak, World\nIS Militant te’n mi athahlupding uhciang in Video maiah apau luaklaukzel “Jihadi John” akicipa pen London pan nahimawk a, amintaktak pen Mohammed Emwazi cih BBC News in pulak khiata uhhi.\nNitumna gamlam te athahlupding uhciangin Video mai ah temta tawikawm in hongdawk theizelkhat hi a, amahleh amah pen “Jihadi John” cih min ki puasak hi. Amin taktakpen Mohammed Emwazi hizaw a, Kuwait gamsuak ahih hangin British gammi khat ahihi. Kum 20 gualpawl hipan a, West London ah aomngei, ateengngei khat ahihi.\nMohammed Emwazi kicipa pen British Security Services khawngahzong asemngei khat cisawnsawn a, British te thusimbel pawlkhat theigiugiau khangel dinghi.\nAbeisa kumsung August khasung in American Journalist James Foley athahlupding, a ngawng atanding uhciang in Video sungah hihpa hongdawk masa hi.\nIS te thahlup athuak James Foley, Abdul-Rahman (Peter) Kassig, Alan Henning, Kenji Goto, Steven Sotloff\nTuakhit ciangin US Journalist khatmah ahi Steven Sotloff a ngawng atanlupding uhciang inzong Video sungah hipamah hongdawk zel hi. Tuabek thamlo British Aid Worker David Haines, British Taxi Driver Alan Henning, American Aid Worker Abdul Rahman Kassig cihte zong aki thahding ciangin temta tawisa in apau luakluakzel pen hih London khuapi sungpan akhangkhiapa nahimawk hi.\nVideo sung akidawkkhakna te ah puantual avom silhden in, amai tuamcip a, amit leh anak bul tengbek kidawksak hi. Ahi zongin British awkaih (British Accent) tawh paukhiazel ahih manin, atung apak pekpan inzong thukante’n British te hiding ci’n a upmawhsa uh ahihi. ZD Sawltak\nPrevious: Ih Nuntakna nuam ihsaktheih nading in bangki samhiam?\nNext: Malaysia ah Zomi Nam Ni siim phei – 2 ~ Hau Za Cin


url: =Singapore ah pasal khat aguaktang in Bus tungtuang, lamdung ah vakkawikawi :: ZOMI DAILY\nposted on 16 September 2017 at 12:11 am Lomkholna: News, Sawltak, Singapore, World\nSingapore gamsung ah tulaitak guaktang in khuasungvak aki uk mahmah laitakpeuh ahidiam aw. Zanni in numeikhat in Bedok Town Center ah apuanteng suahkhia in, amahguak nai 8 sungbang lamlammai cihi.\nSingapore gamsung veve, Tampines vengsung aom lampikhat ahzong Thursday ni in pasalkhat aguaktang in khuasungvak cimawk hi.\nKhuasung lamdung ah avak mawkmawkbek hilo in, midang tampi atuanna Bus sungahzong tuanto cisawnsawn hi. Tuapa pen khadap bek bulhin, tualo apumpi avekin bangmah silhneilo, aguaktanglian in Bus atuang cimawk hi. (ih geikhawng ah hongtuphei mawkleh baihlo khading hi)\nHihpa Bus tungleh lamdung ah guaktang in apailaitak Photo kizaih in Social Media ah ki khahkhiapah hi. Hihpa pen angawng ah ngawng awh “Lanyard” khat okkawm ci a, Mobile Phone khatzong pua cihi.\nHihvai tawh kisai in Stomp te’n palik te adot ciangin, Police Spokesman khatin agenna ah “September 14, zingsanglam 7:41am hunpawl in Singapore, Tampines vengsung ah guaktang in avakvak khat om ci’n hongki zasakmah cihi. Palik te’n kuamah amatlam kizalo a, ahi zongin athu kanciansan uh cih kiza hi.\nRelated: Guaktang in mopawi bawlpen lungnop suahtakna taktak ahi mawkdiam?\nMizo gamahzong nunglamdeuh pasal khat thusuak ngahin aguaktang in khuasung ah vakkawikawi kici hi. Hihpa in bang thusuak ngah ahimawkdiam? Tulaitak pawlkhat thusuak akiza hiauhiau tepen aki khukgawp, akapgawp, a awnggawp, acik akizelgawp cihkhawngzong omtheidan hihtuak hi. Sawltak #zomidaily\nPrevious: Malaysia vanlengkhat vandawn ah alen laitak cina damlo omin London ah kilehkik\nNext: Kumzalom 21 (21st Century) sung Zomi te’ Saptuam paizia ~ Pau Do Lian


url: =ZOGAM.COM - Mit tawh mawhna\nMit tawh mawhna\nMawhna tungah gualzo nuamte adingin hong kipat tungin na do pah leng zawh baihpen hi. Khaici bang hileh hong kek khiat tung, hong po tungin na botkhia pah leng bohkhiat baihpen hi. Ahi zongin zung hong neih ciangin buaipih pan leng haksa bek hi loin a zung na thuklut lua thei hi. Mawhna pen lupna nuam mahmah bang hi a, a lupsuk ding a baih mahmah hangin thohkhiat ding baih hetlo hi. Mawhna nutsiat ding hanciam mahmah ding kisam a, mawhna bawl ding pen tua zah in hanciam ding kisamlo hi. Mawhna hong lutna pen i khuamuhna tawh zong kisai mahmah ahih manin mit tawh mawhna ci-in kong gelh hi.\n“Gul that ding hileng bang hun in thah baih pen ding hiam,” cih dotna a kidotna ah a dawngpa in, “A tui sungah a om lai-in thah baih pen hi,” ci hi. Tua mah bangin mawhna zong hong kipat tungin nusia leng baihpen hi. Mi pawlkhat in mawhna nusia nuam mahmah napi mawhna in amau lencip khin ahih manin kisuutkhia theilo uh hi. Banghang hiam cih leh mawhna hong kipat tungin nusia loin amau nuntakna ah picingsak khin cihna hi. Pasian thu leh Kha Siangtho vangliatna tawh cih loh kuamah in mawhna zungpi panin kidokkhia zolo ding uh hi.\nGualzo Nuntakna (Victorious Living)\nE. Stanley Jones in a laibu Victorious Living ah mit tawh khemna zawh theih nadingin siksan giat gelh hi. Tuate hih a nuai ah khat khit khat kimu thei hi.\nNa nasep khat peuhpeuh ah mit tawh khemna na tuak ciangin khekpah lian in. Banghang hiam cih leh nasep ngeina na khek theih leh na ngaihsutna zong kikhek ding hi. Tua ngaihsutna hong kikhek ciangin mit tawh khemna a zo nahi hi. Mi pawlkhat in a sep ngei uh sem kawmkawm in zawh sawm uh a, zawh sangin guallelhna thuakzaw uh hi. Nihna, nang bek na om a ngaihsutna hoihlo hong lut leh paikhia inla mi tawh va kikhawl in. Midang tawh kiho, kikhawl leng tua khemna i ngaihsut kimangngilhpah hi. Tua khemna zong lawmte kiang pan lehngaihsut kik leng zumhuaisakna, nuizathuaisakna bang kinei thei hi.\nThumna, na ngaihsut lim leh mel in mawhna khukah hong tunpih ma-in Singlamteh lim leh mel tawh khek in. Mit tawh mawhna a tamzawte lungsim mitkha lim leh mel tawh i ngaihsutna ah hong kilangin sawtpi hong luah khit ciang tua mawhna in zung na kha man hi. Mawhna lim leh mel a khekkhia zo ding Singlamteh vangliatna hi. Na ngaihsutna ah nang adingin a hong thuaksak i Gumpa leh Topa sisan luanna leh sihna Singlamteh luahsak leteh a dang lim leh melin hong nusia ding hi. Lina, Na ngaihsutna ukzia siam in. Ngaihsutna pen pumpi ki-uk mah bangin uk theih hi. Tua bangin a uk a kem siamte'n thu hoih bekbek ngaihsun uh ahih manin amau lungsim na siangtho hi. Television na etnop loh ciangin na mekmit mah bangin na ngaihsutna a hoihlo hong lut ciangin na mekmit in. Tua bangin ukzia siam leteh gualzawhna leh nangmah ki-uk zawhna na nei ding hi.\nNgana, na ihmut ma-in a siangtho, a hoih nate ngaihsut in nei in. Banghang hiam cih leh i ihmut sung na ngawnin tuate ngaihsutna in i lungsim na kem ding hi. Zahmawh ngaihsun in ihmu leteh tua zan in tua lam bekbek na lungsim ah hong om ding hi. Na mang in zong zahmawh lam mah na man ding hi. Pasian phatna leh hoihna tawh ihmu leteh zankhua in na ihmut sung nangawnin Topa phatna tawh na zang ding hi. Gukna, exercise tampi la in. Kimawlna lam leh thasanna (exercise) limtak a neite, a ngahte in khemna hong lut nading hun pia manlo uh ahih manin nangzo, dalzo uh hi. Ahi zongin television khawng bek en in sun nitumte in exercise ngahlo ahih manin a lungsim uh mawhna lamin kaizo mahmah hi. Thalakna, thahatna ding vaite in mawhna do zawh nading tha hong guan hi.\nSagih, gualzawhna na neih nadingin lawm hoih nei in. Lawm hoih in i nuntakna zo mahmah hi. Tua mah bangin lawm hoihlo in zong siatna tawh hong zo mahmah ding hi. Giatna, Ngaihsutna hoihlo hong om ciangin thungetna thakhat mah in neipah in. Thungetna tawh dopah leng mawhna zong lungsim sungah khawl tawldam man lo hi. Thungetna in vanglian in gualzawhna hong pia ding hi.\nLai Siangtho panin tamlo en lai ni. Mit tawh khemna i gen ciangin Eden huan ah gulpi in Eve mit tawh na khem masa hi. “Tua ahih ciangin singkung a hoihna, mi a pilsak dingin tua a gah a deihhuaina a muh ciangin a singgah loin a ne hi. Amah in singgah kimkhat a pasal pia a, a pasal in zong a ne hi,” (Pian 3:6).\nIsrael mite Kanaan gam hong tun ding ciangin Jericho khuapi a pal loh uh phamawh ahih manin tua khuapi kimah ni sagih sung lampai in umcih uh hi. Tua khuapi sung a lut uh ciangin van khempeuh lak loh ding cih thukhun om hi. A hi zongin Akhan in a ki-ap nate pawlkhat na la hi. Tua hangin Israelte'n gal hong lel uh hi. Joshua in Pasian cihna bangin a mawh mi hong zong a, Akhan tung tu hi. Amah in Joshua kiangah hih bangin a mawhna pulak hi, “A taktakin, Israel Topa Pasian tungah ka khial khin a, hih bangin ka gamta kha hi. Shinar panin vankia lakah puanhoih khat, leh ngun shekel zanih a gik, leh shekel sawmnga a gik kham tawn khat ka muh ciangin tuate iplahin ka lakha hi. Tu-in tuate ka puanbuk sung leilakah omin kisel hi,” (Joshua 7:20-21).\nKumpi David zong mit tawh mawhna hangin a innsung leh kumpi gam siatna tung hi. Galdo dingin kumpite'n makai in galphual ah vaihawmin gal a do lai-un, kumpi David Jerusalem ah na tawlnga hi. Sun a ihmu hong thokhia in a khuadak leh Bathsheba kipumsil galmuh hi. Tua numei melhoih mahmah hi. David in a mite samin tua numei thu a kansak hi. Tuanu tawh hong mawh in, buaina tua ni a kipanin a damsungin bei nawnlo hi (II Sam 11:2-4). David in et loh ding a etkhak bek hi loin tua a muh ngah nadingin vaihawm a, siatna leh dahna tampi a innsungah piang hi.\nKanaan gamah milim hoihlote panin Israel mite a kikep theihna dingun Pasian in Moses kiangah hih bangin thupia hi. “Israel mite tungah hih bangin gen in: Jerikho kantanin Kanaan gam na tun uh ciangin note mai panin tua gam a mi khempeuh na hawlkhia ding uh a, amau suan milimte khempeuh susia-in, a kisung amau milimte khempeuh na susia ding uh a, mualtung a a biaknate khempeuh uh na sumaimang ding uh hi,” ci hi (Gam 33:51-52). Milimte Israel mite'n susia kei leh amau mit tawh mu-in a biakkhak ding uh Pasian in phallo hi. Tua mah bangin kumpi David in zong, “A sia peuh mah ka mit tawh ka en kei ding a, lamkhial mite nasepna ka mudah a, tuate tawh ka kisukha kei ding hi,” ci hi (Late 101:3).\n“Bangmahin a kimanglo nate kei hong ensak kei inla, nangma thu omsa bangin hong nungtasak in,” ci-in thungetna Late gelhpa in na nei hi (Late 119:37). Zu tawh kisai khemna kumpi Solomon in zong hih bangin na gen hi. “Hai sungah a phuan seuhseuh gawl sungah a tumsuk hithit thei lenggahzu san et-in nei kei in. Atawpna ah gulpi bangin nang hong tu ding a, gul gunei in a tuk na bang ding hi,” (Pau 23:31-32). Zu panin gualzawhna dingin zu et-in nei kei in. Pasian in milim biakna panin a mite suahtak ding a deih manin hih bangin Ezekiel zangin na hopih hi, “Hong kihei unla, na milimte uh nusia un,” (Eze 14:6). Milim biakna zong mit tawh mawhna mah na hi mawk hi.\nTopa Jesu in mit tawh mawhna panin i suahtak ding kisapna a genna ah, “Tua ahih manin na mit taklam in na mawh nading hong piansak leh khelkhia inla pai in. Na pumpi bupin hell khuk sungah hong kikhul sangin na pumpi na khat pelem leh nang a dingin hoihzaw lai hi,” na ci hi (Matt 5:29). Mittang khelkhia taktak dingin Topa in hong hilh hi loin hell khuk sung hong tungsak ding nate panin na mit na kepcing ding hong hilhna hizaw hi. Topa Pasian in i khuamuhna mittang ama thu simna, ama phatna lasakna, ama bawl nate puahphat leh bawlhoihna in hong zangsak hen. Irish mite la khat in, “Nang ka khuamuhna hong hi in,” a cih bangin Topa i khuamuhna hong hi hen.


url: =Mi 12 ten Canaan gam en ~ MUC\nMi 12 ten Canaan gam en\nAdmin 11:11:00 PM Articles, Religion Articles\nMoses in Canaan gam en dingin mi 12 te sawl hi (ava vil leh a thu avakan). Tua gam pen a et uh ciangin thupi mahmah in nop ci mahmah hi. Mite lah an Khamtui kham ahihmanin gol in lianin anteh singgahzong lim ci mahmah hi. Tua banah tua mite pen suakta thei mahmah in kulh lianpi te leh neih leh lam kinm pikpek in om cih ong mu uh hi.\nOng ciah uh in mi 10 te in ong gen na vuah\n1) Ei bang mah hi lo hi hang amau gol mahmah uhi, ei pen kau phe(grasshoppers) tawh ki bang hihang.\n2) amau pen kulh tawh neih leh lam tawh ki cing pikpek in zo ngeilo ding hi hang....ci uh hi.\n3) Ih minam leh amau minam mahmah ki lamdang lua hi, amau bangin lianlo, pil lo etc....hihang ci uh hi.\nKhat veivei teh ei zong ih Pasian muangzolo miliatna, mihauhsakna, mi pilna mi neihlehlam en in lungkiatna om hi. Amau ei sang hatzaw, amau ei sangin pilzaw, sawtpi pekpan thuthei leh makai hi, gamlian hi, amau cihbangbang manding hi cihlungsim tawh kibang hi. Mite muansangin Topa muan ding hi a mi cih peuhpeuh hikhin lo thei, mi gen peuhpeuh aw cihcihna zong kikhial thei veve hi.\nJoshua leh Caleb in pai in la ding hi hang, nop ci mahmah hi, Pasian in\nei khut sungah ong pia khin hi lau kei un ci uhi. Khuaizu leh bawng\nnawi luanna hi in, tua tengah ih gilkial ngei nawn lo ding hi ci in ong\nhanthawn uh hi.\nA tung a report nih te pen ngaihsut huai mahmah hi, mi 10 ten a report uh hi bang hi, a mau tam zaw ahih teh a tam zaw report aman zaw tam cih huai mahmah hi. a mau reportna bang khial tuan ahi hiam? man veve hi lo hiam? Thei kei leng man veve tawh ki bang hi. Tua leh mi nih bek in a report uh man zaw mawk ding maw, mi nih cih sang mi 10 cih man zaw lo ding maw?\nMipi te in Moses leh Aron mawh sak uh hi, Egypt zong nuam mahmah lel hi lo Hiam? ci in Moses langpan uh hi. Pawl Khat te bang hehlua ki sa in ha gawi in pawl khat te bang heh lua leh thangpai lua in kap liang uh hi. (Numbers 14:1-5) Pasian in ih hihna ciang tawh aom ding in ong deih hiam? banghangin mi 10 te Pasian in that lum hiam? Topa in hi bangin ci hi..hih mi te in ka vangliatna tam vei pi mu uh hi, na lamdang zong tampi amau mai ah ka bawl zo hi, ahih hangin kei ong muanglo in ong langpanpan uh hi ci hi.\nPasian in a tam zaw te banghang gum lo hiam? hih nih te hanciam na banghang thukim pih hiam? Banghang galsim dingin Gideon galkap tawm cikte bek tel hiam? Pasian in a tam a tawm tawh thu khen lo hi, lei tung hauhna liatna te tungah ki nga lo hi. leitung na te suan/muan na in Pasia gal hi (depend on flesh/carnal mind is enmity against God). Pasian in sep theihloh bangmahmah nei lo hi, ci leh sa leh neih leh lam tawh Pasian mai ki mu zo lo ding hi.\nThahat inla hangin cih tawh ki sai in Joshua tungah Pasian in gen a na Pu uh Moses ka ompih bangin no zong kong ompih ding hi cih kamciam apiak pen ei khempeuh aa ding hi in lau lo in mai nawt ngam ding Pasian deihna ahihi.


url: =Sihkohna: Capt. Kai Khen Thang (Phaipi beh, Laaitui) in hongnusia :: ZOMI DAILY\nposted on 28 June 2018 at 12:45 am Lomkholna: Dahpihna, Laitui, News, Zomi\nAsleep in Jesus: Capt. Kai Khen Thang(Retired)C.Th., B.Th., M.Div.), Kum(57), Phaipi Beh, Laaitui\nLaaitui khua a teng Phaipi beh Pu Pum Khaw Gin leh Pi Dim Za Cin te tapa tumpen hi a, 4.1.1961 kum in suak hi. Kumpi sangah tan 8 dong kah hi. 1980 kum in galkap tum in gam a dingin nasem a, citak kuhkal in gal hang mahmah hi. 1989 kum in Officer Training kah a, Captain dong hong ngah hi. Galmai samai ah hangsan a hih manin pahtawina tampi tak ngah hi.\n2016 kum in Galkap sung pan a khawlkhit ciangin Naypyidaw Construction Deparment ah Huandok za tawh kumpi na sem hi. Tua panin Pasian sapna ngah a hih manin Tedim Christian College, Vision Bible Institute(Faith Bible Training Center) te-ah Pasian thu sin in C.Th, B.Th, M.Div te a zo hi.\n1985 kum in Nu Awi Ngaih Cing (Gualnam) tawh kiteng a, tapa 2 leh tanu 3 nei hi. Khua leh tui u leh nau khual in a it mahmah hi a, minam vai leh biakna vai ah zong a hat mahmah khat a hihi. Mingalardone Zomi Baptist Church ah zong kum tampi makai sem a, Yangon Full Gospel Assembly ah zong upa khat a hihi.\nBo Khen in a pum tungah galte kapna thautang them paii a, tua tawh ki zomin dam lohna tuamtuam tawh 27.6.2018(Wed) 10:00AM in Mingalardone galkap zato pi pan hong nusia hi. Bo Khen tawh hun tawpna pen 29.6.2018(Friday) 3:00PM in Yewai Christian Cemetery ah hun ki bawl khit ciangin han kitang sak ding hi.\nMore: Taingen leh Hiangzing kikal ah mawtaw kibung, mi 5 si\nA zii leh a tate omna 315/316, Padamya Street, 2/1 Htaukkyint New Ward, Mingalardone Tsp. pan 1:30PM in mawtaw 1, Insein Paakhuan pan mawtaw 1, Full Gospel Biakinn pan mawtaw 1, Sule Emmanuel biak inn mai pan 1, Yuzana Padauk lampi pan mawtaw khat ding khia ding hi.\nZomi te-in i suan i muan ding makai khat i sum hi ci-in dahna thu kong taangko hi. Kham Suumpi\nPrevious: Singapore ah innteknu athatlum Myanmar innteng Zin Mar Nwe pen sihdan kipia theiding\nNext: Australia, Adelaide ah Zomi naupangno khat mawtaw in taihlum


url: =Isaiah 41 | Siantongluan.net\nIsaiah 41 |\nTuipi gei-a om gamte aw, gamdai takin ka thu ngai un. Na mite uh a tha uh dimsak un la, amaute a nai-ah hong paisak un. Amaute in thugen theihna ding hun ngah ding uh hi. Thukhen zumah kei tawh kisi nung.\nA paina peuhah a gualzo, nisuahna panin a hong pai mipa kua in hanthawn ahi hiam? Amah in ama khutsungah minam dangte pia khin ahih manin amah in kumpite tuancil hi. Amah in a namsau tawh amaute leivui bangin bawl a, ama thal tawh buhkung leeng a bangsak hi.\nAmah in amaute nawhdelh lua kisa-in, a khe in lei nangawn sik khalo liang a, nuamtakin a paisuak hi.\nA kipat cila kipanin a khangkhangin mite a sam, hih nasep semin a bawl kua ahi hiam? A masa leh a nunung, Topa ahi keimah ka hi a, kei pen amah ka hi hi.\nTuipi gei-a om gamte in mu khinin a lau uh hi. Leimong dongin mite lau-in ling uh a, amaute in hong nai-in hong pai uh hi.\nMi khempeuh in a vengte ciat huh a, a sanggamte ciat kiangah, "Lau kei un," a ci hi.\nKhutsiampa in khamseekpa hanthawnin, sek tawh milim a nel puahpa in sekpi tawh a satpa hanthawn a, sumtui a luanna uh, "Hoih hi," a ci uh hi. A ling thei nawnlo dingin amaute in tua milim siktukkilh tawh a khenkip uh hi.\nAhih hangin nang ka nasempa Israel, ka lawm Abraham suanlekhak, ka hong teelsa Jakob aw,\nleimong panin kong lakkhiat, leimong kiu a gamla pen mun panin ka hong sapkhiat, "Nang pen ka nasempa na hi a, nangmah kong teel khinzo a, nangmah kong nilkhia kei hi," ka hong cihpa aw,\nnang hong ompih ka hih manin lau kei in. Na Pasian ka hih manin lungkia kei in. Nang hong thakhauhsakin ka hong huh ding a, nang hong huhin ka hong honkhia ding hi.\nNangma tungah a heh mite khempeuh maizumna kithuaksakin kikoihkhong ding hi. Nangmah hong dem mite a mawkna suakin siatna thuak ding uh hi.\nNangmah hong langpangte na zon hangin amaute na mu nawn kei ding hi. Nangmah hong dote pen bangmah hi hetlo ding uh hi.\nBang hang hiam cih leh keimah Topa na Pasian in na khut taklam ka len hi. "Lau kei in, nangmah kong huh ding hi," nang tungah a hong cipa keimah ka hi hi.\nLungno bang ahi lel Jakob, no Israel mite aw, lau kei un! Note kong huh ding hi, Topa in ci hi. Note hong honpa pen Israel-te Siangtho Pa ahi hi.\nNote pen, a thak, a hiam, ha a nei buhcilna bangin ka hong bawl ding hi. Note in mual liante cilin na suvui ding uh a, mual neute pen ansi bangin na gawizan ding uh hi.\nAmaute na haih ding uh a, huih in amaute mutkhia ding a, huihpi in amaute thehthang ding hi. Tua ciangin Topa} hangin na lungdam ding uh a, Israel-te Siangtho Pa hangin na minthang ding uh hi.\nKeima mite in tui duhin, tui zongin, a dang uh a taak ciangin amau hong thungetna ka pia ding a, Israel-te Pasian keimah in amaute ka nusia kei ding hi.\nBangmah a omlohna a sangna munte panin gunte ka luangsak ding a, kuamte laizangah tuikhukte ka omsak ding hi. Sehnel gam pen bualtui ka suaksak ding a, lei keuna mun pen ciktui ka suaksak ding hi.\nGamlakah taamtak sing, singkha sing, mui sing leh oliv kungte ka posak ding hi. Sehnel gamsungah taksan sing, hiangpa sing leh tak sing ka suan khawm ding hi.\nTopa} khut in hih nate bawl a, Israel-te Siangtho Pa in hih nate piangsak hi, ci-in mite in mu-in a theihna ding, a thu ngaihsunin a tel theihna ding uh ahi hi.\nNa thu uh sung un, Topa in ci hi. Na lahtel nop teng uh gen un, Jakob Kumpipa in ci hi.\nAmaute in a thu uh hong paipih uh hen la, a piang ding thu hong gen uh hen. Eite in i ngaihsut theihna ding, a hong piang ding thu i theihna dingin a beisa huna om nate bang teng hiam hong gen ta uh hen. Tua ahih kei leh zong, a hong piang ding thu eite tungah hong gen ta uh hen.\nNote pen pasian-te na hihna uh ka theihna dingun tu khit ciangin a hong piang ding thute kote tungah hong gen un. Kote lungkia-in ka launa dingun phatna ahi a, siatna ahi zongin khat peuhpeuh hong bawl dih un.\nA taktakin note bangmah na hi kei uh a, na nasepnate uh a mawkna ahi hi. Note a hong teelpa a etsathuai ahi hi.\nLeilu lam gam panin mi khat ka hanthawn a, amah hong kuan khin hi. Nisuahna lam panin amah in ka min hong lo ding hi. Beelsekpa in buan a cil bang, sum sunga a kisugawp bangin, amah in gam ukte tuancil gawp ding hi.\nEite in i theihna dingin a kipat cil-a kipan kua in hong genkhia a, "Amah man hi," i cih theihna dingin a hun ma-in kua in gen ahi hiam? Kuamah in genkhialo, kuamah in pulaklo a, kuamah in no thu zalo hi.\nTopa ahi keimah in Zion tungah hih thu ka pulak masa a, Jerusalem tungah lungdamna thu ka gen hi.\nAhih hangin tua mun ka et ciangin kuamah omlo hi. Thu ka dot ciangin a hong dawng ding thulamlak amaute lakah omlo hi.\nAmaute khempeuh zuaupi vive hi a, amau nasepnate a mawkna ahi hi. A kisung amau milimte pen huih hawmpi bang ahi uh hi.\nTedim Lai Siangtho / Laibu: Isaiah 41


url: =ZOMI-AH CIAHKIK NI\n- J. Thang Lian Pau | June 22, 2006\nZomite i lungsim leh i neihsa niam lai lua ahih manin i buaipih zong neu den pah hi. Pawlkhat in nam banga a ngaihsut uh beh bang pen Mikang ten 'family' na ci uh hi lo hia maw?\nGam nuam, minam eenhuai i cihte pen kithutuah ding a hanciamna uh pan hi. Ei kithutuah sawm loin, mailam dongah kiphinphin mawk leng kua tengin i thuak tam? I vekpi in hi ding hi. Tua ahih manin a kua mapeuh in Zomi sungah 'aktui dopin kidawm ciat ni.'\nLungsim tuam i puakna pen i sisan in a na khanpih man leh mimal tunga lungkim lohna hang peuh hi zel hi. Khanglui lungsim kongvang hilo, kongvang thak pan daak sin dih leng - Nam khat taktak i hi hi.\nZomi sungah i lungkim khit loh manin bangzah takin suppih i hiam? Gam tuamtuama om Zomite lungsim kikhat hi leng bangzah takin a kimeetpih tam? I kithutuak loh manin i vekin thuak i hihlam zong phawk ciat ni... Manipur bangah Ciimnuai suak teng lung kituak hileng Gam kinei khin ding a, tulai taka India kumpi tawh kihonaah zong hong dalpi pen lungsim tuam tek i puak man hi. Kua'n thuak? I vek in!\nTulai taka Zomi a kicite, Tedim a kicite a Zomi ngiat, a Tedim ngiat a nam tuam hi lo a, i beh i phung ciat pana mi vive ahi uh hi. Amau zong kimakaihna lamah perfect ding om thei nai lo a, tuate tawh kimuhkhialna i nei zongin lungsim tuam puak pah ding hi lo hi.\nI vekpi a i kilom ciang NAM KHAT hi zo pan a, politic pen Nam tawh sai kul ahih manin ZOMI sungah kalsuankhawm in, tua nuaiah a pil pen, a hau pen, a thunei pen (khuak kidemna, thatang hi loin) hih kidem ni.\nZomi hi keng, Tedim hi keng i cih ciang i lawmte nuam mahmah ding uh a, hong pawlbawl sawm pah ding uh a, hong deihsak takpi zong bang bang pah ding uhi. Ahi zong i theih loh kalin hong nuihsan ding uh a, hong thupi muh taktak ngeilo ding uhi.\nMailamah mi ann kineekpih thei tuan hilo ding ahih manin a hun om laiin i lou mah khoukhawm zaw phot ni.\nTua hi a, leitung mun tuamtuamah kua teng Zomite kilungtuakna dingin hanciam, kua tengin toknok cih pen khangthak ten hong thei den ding uhi.\nZomi kilungtuakna dinga a seemte zahtaakna pia ni.\nCi lailai leng:\nI thu pai laitak tawh kisaiin Sia Khen, Khaipu, Suanpi te thugen angtang mahmah ing. Amau zong Zomi/Tedim nuaiah beh leh phung nei mah hi ding uh a, zong kibang lo ding a, kei zong hi seem in, ahi zongin lungsim khat kipua thei hi. NUAM NGIAT, TAWLDAM NGIAT AI VE.\nSia Khen cih bangin pawlkhat in nam a cih Paite, Saizang etc cihte 'Pau tawh khen theih hilo, beh tawh zong khen theih taktak hilo hi.' Tua banah zi leh pasal in a kilatuahte hilai hi hang. Kei bang ka neu laiin Khampatah omin Zo pau bang siam mahmah ing a, a pau ka siam manin maw, ka siam nawn loh manin ka hihna a kikheel ding?\nBang ten i gen zongin 'i beh i phung nusia ni, i pau nusia ni' cihna hi khin lo a, i mimal ading, i innkuan ading, i khua ading, i pawlpi ading, i beh i phung ading i hanciam theih zaha i hanciam kawmin minam min i puak theihna ZOMI gamlat sawm kei ni, ken a ci nuam hi ing. Pau khat bek zangkhawm ni, lai khat bek zangkhawm ni cih hi khin loin zattang theih i pau i laite phungvuh kawm ni, gamlat sawmkei ni a ci hi lai ing.\nZOMI ka it zahin a sunga hiang tuamtuam Paite, saizang etc. ka it hi. A zia a tong teng uh zong ka it hi. Tuate ZOMI thupitna hi khin hi. Kepcin ding vive hi.\nMinam vai pen leitung nuaiah Myanmar leh India min tawh i kalsuan kul a, Myanmar nuaiah Chin State (a min a kikhel mateng) min i kalsuan kul a, Chin State nuaiah ZOMI/Tedim/Ciimnuai min tawh i kalsuan kul hi. Zomi nuaiah i phung, i khua, i veng, i innkuan cih bangin kikhil suksuk ding ahi hi. Chin State genloh Kawlgama mualtungmi teng pangkhawm in Kawlte i lok zawh nang baihlo ahih lai takin Ei teng i pankhawm keileh Chin State ciang bek zong bun zolo ding hi hang. Kuan thuak ding? I vek in! Pangkhawm taktak leng gual tung tuang lah hetlo ding hi hang. Kuan hamphatpih ding? I vekin e!\nTua hi lo a, thu tuam vat tek sawm in, lawhcing tek hi leng zong i gamtatna toi mahmah ding a, a mihing kicing lo ding, khaw lian khaw thupi om zo lo ding, i hauhna i pilna zat nang omlo ding hi. Sum 100000 pen khawta ah kizang thei ding a, Sum million 50 pen gam khat khawpi loah zat theih loh ding hi. Tua mah bangin doctor khat inn 20 khawng omna khuaah om zolo ding a, Scientist hiam super specialist hiam khat pen State khat hiam, gam bup ciang bekah kizang thei ding hi. Mihing 10000/20000 khawng bek lakah laibu, thukizakna gina ngei lo ding a, lasiam mahmah a om zongin sup lawh hi den ding hi.\nTua hi a, gam nuam, minam thupi suahna dingin mihing kaihkhop theih teng i kikaihkhop kul hi. Mihing million khat zong tam lo hi. I gam neu hi. I HAU SEEMSEEM, I PIL SEEMSEEM LEH I GAM I MI HAWMTHAWH SEEMSEEM DING HI HANG.\nChin State ah a tawm thei penin nam lom 4/5 bang ki-om a, a pangkhawm siam ten innteekna tang ding hi.\nZomi sunga hiang khempeuh kuamah deidan nei loin ka itna kibang hi. Kua mi kua khua cih omlo a pil a siamte, a haute, makaih siamte hong tungnungin hong innteek lel ding uhi.\nBeh leh Phung vai tawh i kiphin ciang, mi hong za uh ahih manin kei ka maizum lua hi. Tua dan ciang mi hih toi vai lua hi lo maw??\nZOMI in hong pet ngei lo ding hi. Lungkim lohna nei i omleh Zomi in hong hehsak hi loin, mi kua hiam khat khawng hizaw kha ding hi. ZOMI pen tua pa aa hi loin I VEKPI aa hi.\nSau ta zawzen in, hih i gen ciang panin A PIANGTHAK, TECI PANG THEI i omleh kilungdam mahmah ding hi. Tua dingin i biak kibang Pasian in hong siam ta hen...\nZomi in hiang nei tham mah ei. Beh leh phung i cih duahduah sanga kam kilawmzaw ahih khakleh cihna hi. Singkung tawh genteh leng hiang leh teh nei singsengte etlawm in, a hiang leh a teh ten a sep ding uh seem lo a, a pulh khit lai uh etlawm het lo hi. Tua mah bangin a phung nget leh tua a hiang leh a tehte nungta thei tuanlo hi. A hiang om i hihna kipompih vet in, kungkhat i hihna thei gige in, pangkhawmin, a phungpi in dom/pua in, a teh ten a nuntaakna ua kisamte kaikhawm loin om keileh tua singkung bangzah takin kilawm ding. Meh zong sabuai tungah nam tuamtuam kilui ziahziahleh nuam deuh se hilo a hiam, peuh ci ing.\nZOMI pen a ZOMI bekbek hi loin, Zomi kicih ziau tawh a hun hi loin, lung kituahna etsakna, lung i kituak ding i deihna hizaw hi. Zomi i kicih khit hang lung kituak kei leng khiatna nei lo a, a minpen a nihna hizaw hi.\nZomite lung kituaklo i cihcih zong hi khin samin ka thei kei hi. I sanggamte bangin i mi pil i mihaute politics huang sungah meetna om kei mahleh hong lut le uh hen la, hong makaih le uh kaihlah om sam kei ni.\nKhatveivei ngaihsut thei zel ing. Luseite cihloh mi pil mi siam hau pen mah hilo i hiam? Hau lozaw i hiam? Politics huang sungah tua dan tawm lua hang a, hong kizatnoploh man hiam? I sanggam dangte zong a kituak hi sam loin politics sungah ma khuat mi 4/5 khawng in a makaih man hi peuh sa ing.\nSia Cin, na lai ngah ta ing ei. Monday ciang na vaan pah ning ei.\nPaul Khaipu <paultkkhai@...> wrote:\nMimal muhna hong kum pong ing.\nZomi tawh lungkim lel leng thusiang veh aw.\nBeh min, khua min leh gui min zuitek ni cileng minam tam i nei ngel kei dia maw? Tulai ei dinmun tawh minam isak khakte leh minam i cihte in Minam min taktak ahi Zomi i branches(Akakhia) vive hilel ngel hi.\nZomi tawh i lungkimtheih kei leh bangdang tawh zong lungkim thei dingin lametna omtuan kei. Zomi in ding kei leng zong minam i hihna kiciantak in bangtan minam khatin dingzo ding kisa i hiam?\n"Zomi" ah ciahkik ni. "Back to the Bible" akicihdan phial-in "Back to Zomi" cita ni. Beh leh phung, gui minte ei sung ciat ah zangh lel ni.Ahizong mite tungah Zomi i hihna taangko sawm ni.\nP.S: Zomi sungah mipil tam nei semsem hang ci-in i nuam leh akhang masasa beltuam bawlnuam vive hidan ve hang. "Pil semsem leng kihai tektek zaw" cihdan maw eipawl?


url: =Rusia leh US kikal thu – Zomi News Journal\nRusia leh US kikal thu\nPosted on May 15, 2016 by thangmuan502@gmail.com in Article // 0 Comments\nADS\tPUTIN IN US IN HUNGARY AH BALLISTIC MISSILE SHIELD A KOIH NEUTRALISED NADING KINGAIHSUN DING HI CI\nMay 14, 2016: Soviet gam 1991 in gam tuamtuamin a kikhen ma- in (Romania gam Communist Bloc ah a om lai in) Russia in Romania gam-a a galphual dinga a zatna munah US in ballistic missile dalna ‘ballistic missile defense shield’ kici $ 800 million bei liangin a koih manin Europe ah galvan lamsang kidemna nakpi takin khangsak ahih manin Russia in USte ballistic missile shield zat theih loh in a om theihna dingin sum zat ding dan geelna (budget) kiphuahpha in, kikhangsak ding hi ci’n Russian President Vladimir Putin in zan in kamciamna nei hi.\nUS in Romania ah ballistic missile shield kikoih pen Iran leh gam citak lo/thukham palsat gamte (rogue state) missile dalna dingin kikoih hi ci-in paulap a zon’ hangin Putin (Pu Cin) in Russiate’ top defense leh galvan bawl (military industry) uliante kiangah US ten Russiate’ nuclear galvante (nuclear arsenal) ngimna ding leh kapna dingin a koih ahih manin Russia zong ut lo pipi in a gamtatna dingin hong nawh ta hi ci-in gen hi. US in Mediterranean ah Aegis missile pua in a teembaw a taisak banah Poland gamah missile shield a koih beh tawh lungkim zo loin tu-in Romania ah missile sheild koih beh kik leuleu a, USte gamtatna hangin leitungah bitna leh muanna linglawngsak in, galvan bawl kidemna khangsak semsem ahih manin hih kidemna dalna ding Russia zong kidemna ah kihel ta ding hi ci-in gen beh hi.\nUS Deputy Defense Secretary Robert Work in zan hal in hih missile shield pen Russia ten missile hoih nono a neihte dalna dingin kizang lo ding hi ci hi. Deputy U.S. assistant secretary of state for arms control, Frank Rose in Irante missile in Europe gam pawlkhat (Romania kihel in) kap kha ban ding ahih manin kidalna ding ngaihsut hun ta hi ci-in gen hi.\nPutin in Iran ten nuclear galvan a bawl ding uh dalna in US, Russia, China, France, UK+Germany (P+5) in Iran tawh Nuclear Deal kici thukimna suai kikaikhin ta ahih manin US in Europe gamte ah missile shield a koih nop manin Irante missile a paulap niloh ding uh hi nawn lo hi ci-in gen hi.\nUS in ‘defensive umbrella ballistic missile shield’ kici Poland gamah bawl a, 2018 ciangin zo siang ding hi. Tua zo siang leh Greenland panin Azores ciang dongah keek beh to lai ding uh hi. Hih ‘defensive umbrella ballistic missile shield’ kici pen radar nasepna ah kinga a, tua radar in space (mun-awng) ah ballistic missile a kikoih/kikap ciangin na thei thei ding a, a sensor kici in rocket len’na teh in, i teenna leitung kiim-a nuntakna a om theihna sung teng (earth’s atmosphere) a lut mai-in tua rocket na kapsia thei ding hi. Tua rocket dalna/kapsiatna (interceptors) pen teembaw tung leh lei panin kikap thei hi.\nRussia in ballistic missiles a kakap ciangin a thei khol thei ding helicopter Mi-8AMTSh “Terminator” armored assault helicopters kici 2009 in bawl khin ta hi. Hih Mi-8AMTSh “Terminator” helicopter pen radio-electronic warfare technology tawh kithuah ahih main gal ten missile tawh a kap hangun kidal man/thei ding hi. Mi-8AMTSh “Terminator” helicopterte sungah Vitebsk (electronic jammer) kithuah ahih manin optical leh radio-electronic tha pia khia thei a, tua in missile panin a kidal theihna ding leh a theih kholhna ding a piak bek hi loin radar nangawn in man thei lo (helicopter len’ lam radar in thei thei lo) ding hi. Hih Mi-8 ‘Terminator’ Helicopterte pen Russiate vanleng phual Baikal Tuikulh nisuahna lam-ah kikoih a, kum kik ciangin helicopter tuamtuamte ah zong missile leh radar panin kidal theihna dingin Vitebsk jammers kithuah dinga, Easter Military District sunga helicopter kikoih teng-ah Vitebsk jammers kithuah kim ta ding hi ci-in Russian defense ministry spokesman Major-General Igor Konashenkov in gen hi. Russia ten missile system tuamtuam specialistte sinsakna ding leh missile a kikap khiat ciangin a ging zak theihna dingin van poimawh ‘simulator complexes’ kici 2020 kum bei ma-in Strategic Missile Forces (SMF) te tungah ‘simulator complexes’ 1,000 kipia khia ding hi ci-inn Russian Defense Ministry spokesman in January 4,2014 in pulak hi. SMF ten ‘simulator complexes’ kici kisam uh ahih manin 2016 sungin ‘simulator complexes’ thak liklek 100 SMFte tungah kipia khia ding a, 2020 bei ma-in advanced missile systems lamsang a siam missile system specialist kicite training nadingin 1,000 kipia khia ding hi ci -in n Dmitry Andreev in gen hi.Russia in a galkapte galvan zat tuamtuam 2020 ma-in 70% puahpha dinga, tua dingin sum zat ding sazian 20 trillion rubles ($274 billion at current exchange rates) bikhiah khin zo ta uh hi. Russia in ballistic missiles shield dalna ding a neih nai loh hangin a kapsiatna ding nei khin zo hi. Leave a comment Cancel reply\tYour email address will not be published.CommentName *


url: =ZAM Thupuak :: 14 Jul 2019 (UN kalsuanzia tawh kisai thute) :: ZOMI DAILY\nposted on 13 July 2019 at 11:14 am Lomkholna: Malaysia, Refugee, ZAM, Zomi\nUNHCR zum kalsuanzia tawh kisai thute\nGam thumna paitheih nadingin lampi omlo hi teh cih laikhak khat ngah ing, tua in bang agen nopna ahi hiam?\nTulai tak na din mun tawh kituak ding gam UNHCR in hong muh saknailo hi cihna hi pah hi. Ahi zongin tua thu in gambeel nahih na kilamdang pah ding cih na hi tuanlo hi. A ngeina mah bangin UNHCR in akisam bang kepbitna, huhna leh panpihna na-ngah veve laiding hi.\nGam thumna leh gamteelna ding tawh kisai thudotna hong kineih ciangin, ka vai koi gam ah puak ding na hi uh hiam cih ka dong thei ding hiam?\nKidong thei mah hi. UNHCR in na innkuan lunggulhna uh leh gamdangte santheih inntuan theih na’ng akisamte zong enkak kawmkawm in, nang leh na innkuan pihte ading ahoihzaw hong geelpih uh-hi a, tuabang lunggulhna in UNHCR te adingin zong a hoihzaw ngaihsutna hong guan hi.\nKei lunggulhna bangin gam kateel thei ding hiam?\nUNHCR in na lunggulhna hong thupi simsak ahih manin hong ciaptehsak ding uh hi. Ahi zongin tua gam hong pia pah ding cihna hilo a, a tawpna thukhensatna pen UNHCR tungah kinga veve hi. Hih bang khensatna UNHCR in a neih hangin, na innkuan leh na kizop pih ding aki sam bang enkai veve hi.\nUNHCR in hong piak gamteelna kanial thei ding hiam, anial bang hizenzen leng bangci thei ding ahi hiam?\nUNHCR in hong piak gam na painop kei leh pailo in na om thei hi. Ahi zongin, gam thumna tawh kisai ah nang leh nang a kinawl khin na hi hi. Nang hong la dinga kithawi gamte tawh thudotna om khin napi in, tua gam tawh na kizop nop takpi kei leh UNHCR zum nasemte in thu kicingzaw hong kuppih in, tua kizopkikna hang a natuah ding, nathuak ding leh na maban ding hilhcianna hong nei ding uh hi. Tua bang thukhensatna, na paipih suak teitei leh na deih teelna gamah ngetna UNHCR in hong khiatsak theilo dinga, ahizongin gam khat peuh in na nget na hong sansak zenzen leh tuabek gamthumna lampi omsun ahihi.\nGam thumna tawh kisai thudotna ka nei khinzo hi, tua hi a bang hun ciangin ka tunna ding gamte in thu dotna hong nei ding uh a hihiam?\nGam thumna paiding tawh kisai thudotna hong kineih pen ahang in na vai (case) tawh kisai gam khatpeuh in a et theihna ding leh hongla thei ding gamte tungah ngetna hong kikhiatsak ma-in, thukhensatna lakna dingin thudotna hong kinei hizaw hi. Tua hi bang tanvei sawt ding ahi hiam cih gen lian theih ding a om loh hangin, vai khat le khat kibanglo ahih manin hun la pian hi. Na vai tawh kisai a zenzen in USA ah ngetna kibawl bang ahih leh RSC pan in na thu kidot ding ni hong zasak ding uh hi. Ahi zongin gamdang mun tuam ahih zenzen leh UNHCR te in tua gam uliante tawh na kimuh theih ding ni hong zasak ding uh hi.\nKa tunna ding gam thumnate in hong samthei nailo uh hi, cik ciangin hong sam ding uh ahi hiam?\nGam thumna vai tawh kisai ah a hunding atom leh asau bangmah genkholh thei omlo hi. Tua gamte in thukhun a neihsa uh leh amau gam in a zattangpi uh paizia tawh kisai ahih manin UNHCR khutsung ah omlo a, bangmah kong saipih theih uh zong om lohi.\nDurable Solotion Unit (DSU) pan in ka vai pen ‘On Hold’ (mainawtlo) in a omna thu hong ki zasak hi, a thu a kician zaw in bangci bangin ka ngah thei ding hiam?\nVai khat peuhpeuh pen kimtak a kikemcing thusim ahih-mah bangin UNHCR in hih bang thute mimal tungah ki thang gen khollo hi. Banghangin na vai tawh kisai hong kizom lo/hong kisamlo ahi hiam cih pen thu tuamtuam hang zong hi thei hi. Ahi zongin na vai tawh kisai thucian a kim-in a kitheih hunhun ciangin gam thumna lamtawh kisai kizom theiding hi. UNHCR zumpi ah thucian/navai te uh nong kan uh hangin manlang tuam ding hi lo a, a ki lamdang pahding zong om tuanlo hi.\nKa UN vai tawh kisai in USA ah ngetna kikhia khin a, ahi zong in kei pen min kitaih/a manlo in 2012 kum in hong kiman kha ahihmanin a manloh nate bawlpha in ka hihna takpi limtak ka pulak zo hi. Tua hi a, banghun ciangin ka gamteelna vai thudotna hong kisam kik ding a hi hiam?\nTua bang min kitaih leh amanlo te khempeuh tawh kisai in March leh April 2019 in akisaipih ahi Department of Homeland Security (DHS) uliante tawh sitcian/et-phatna leh velphatna kinei zo hi. Thu’ kicianzaw na theihna dingin Resettlement Support Centre (RSC) te na hopih in: +60321415846 ahih kei leh e-mail tawh: RSC-inquires@rescue.org (Maikal ah zop lai ding)\nZomi Genvai Kipawlna (ZSM) laibu ih hawmkhait zawh sawtta a, March bei ah ap kik hamtang ding cih zong ih kigensa ahihi. Tua tawh kizui in hong ap kik kha nailo te in amanlangin ZAM zum ah nong ap nading uh ih ki zasak pahpah hi. Hong ki-ap nailote tawh kisai in vai khat peuhpeuh a om leh ZAM/ZSM in tavuan kila zolo ding hi cih zong I ki phawksak hi. I sep khop na hangin thahatna leh lawhcin na I ngah sa mah bangin mapang khawm in sem khawm ding in I ki zawn phapha a, laibu khut sungah a kemlai peuh mah in zong July kha bei ma peuh mah in nong ap kim nading uh I kizasak kik hi.\nContact phone : Pa Thangpu 018-3991296\nRev. Dr. Pum Khan Nang in Malaysia ah tawmvei hong zin sungin Zomite a it aveina tawh kizui in ZAM zumah hong hawhin thapiakna leh thunget sakna hong nei ahih manin kilungdam mahmah hi. Topa’n siapa thupha hong pia semsem in hong zang semsem lai tahen.\nLandmark Baptist Church, Lingthuk ah Senior Pastor a sem Rev. Zam Khan Mang leh Magwae Agape Bible Church pan Sia Go Lian Tuang te in Malaysia ah tawmvei hong zin sungin Zomite a it aveina tawh kizui in ZAM zumah hong hawhin thapiakna leh thunget sakna hong nei ahih manin kilungdam mahmah hi. Topa’n siate a thupha tawh hong tuam semsem ta hen.\n1. Mun Zo Mung (Tungzang) ACTS ah buaipih\n2. Vung Lun Mawi (Tauleng) X-ray Center leh ACTS ah kibuaipih\n3. Thang Sawm Mung (Pyidawtha) Damai Service Hospital ah kibuaipih\n1. Khai No (Tuikhal) Sungai Buloh thong ah va kimuh pih.\n2. Suan Deih Mang (Suangzang) MyRC card tawi Chow -kit pan kiman IPKL palik zumpi pan suakta.\n3. Vung Za Tuang (Zonuamzang) MyRC card tawi Chow -kit pan kiman IPKL palik zumpi pan suakta.\n4. Hau Khawm Thang (Pyidawtha) Kepong pan operasi tawh kiman IPKL palik zumpi pan suakta.\n5. Tuang Sian Khup (Laitui) Kepong pan operasi tawh ki man IPKL palik zumpi pan suakta.\n6. Langh Suan Khual (Kawl-Dimzang)Setapak pan opersi tawh kiman IPKL pan suakta.\n7. Nawl Suan Khual (Kawl-Dimzang)Setapak pan opera -si tawh kiman IPKL palik zumpi pan suakta.\n8. Niang En Ciin (Kawl-Dimzang) Setapak pan operasi tawh kiman IPKL palik zumpi pan suakta.\n9. Cin Lian Thang (Paakzang) Puchong pan kiman IPD Serdang palik zumpi ah avai kivanpih laitak.\n10. Dal Sian Thang (Paakzang) Puchong pan kiman IPD Serdang ah avai kivanpih laitak.\n11. Tuang Mun Khai (Phaitu) Sungai Buloh thong ah\n12. Thang Sian Mung (Theizang) Ampang Lockup ah ki buaipih laitak\n13. Cin Suan Piang (Laaitui) Shah Alam naupang thong ah kimuh pih\n14. En Muan Khai (Laaitui) Shah Alam naupang thong ah kimuh pih\n15. Vung Za Do (Saizang) Damansara palik zum ah kikan sak\nTulaitak khuahun hoihlo kimat kihen tam mahmah ahih manin vaksuk vaktohnate ah kidopsiam ni. Deih loh pen hong kimat khak zenzen leh amanlang theithei in ZAM palai te hong kopah un.\n1. MBF pawlpi RM200\nHeilei Khuami Khai Tawng in Thong leh Camp sungah sanggam meltheih neiloin a ciahna ding a kisam mahmah te adingin itna leh veina taktawh RM650 ZAM zum ah hong piakhia ahih manin lungdamna I pulak hi. Topa’n a tapa thupha hong piak sak semsem tahen.\nZAM ZUM KIKHAK DING : 15 July 2019 (Monday) ni ZAM zum kikhak ding hi.\nPrevious: Tedim Municipal zumpan Signboard vai zaksakna\nNext: US Tulsa pan Nu Cing Muan Huai (Phaiza, Buansing) in hongnusia


url: =Biakbuk tungkhuh savun (Badger Skin) :: ZOMI DAILY\nposted on 23 December 2017 at 10:37 am Lomkholna: Article, Biakna, Dimlunzam\nHih lai ka sim ciang in, ka lungsim ong su kha lua a hih man in, lek khia in, ka hong suah sak ahihi. “A dwelling Place for God” by Ruth Specter Lascelle Page 84-86.\nPaikhiatna 26:14b “…and a covering above of badger skin.”\nHih tawh kisai in, “tung khuh” “covering above” cih loh ngal a dung avai bang cia pha a, bangcia in gol cih ki gen cian na om lo hi. Hih in Khazih KINIAM KHIATNA bang cia pha cih a ki teh theih loh na, ciangtan om lo ki niam khiatna a lah na hi. I Topa in bang zah a san na pan ong pai suk a hiam, bang zah in a niam na mun ah ong kun suk or kumsuk hiam cih ki teh thei lo hi. Philipi 2:5-10 na ah, a mah hong ki beisak (emptied himself) hi a ci hi. A sang pen pen vantung pan in a niam penpen lei tung ah ong pai ciang in ei te zong a sang pen ama om na mun ah I kahtoh theih na ding ahihi.\nHih savun pen Lai Siangtho lekkhia pawl khat in, dolphin a ki ci ngasa nam khat, Whale ngasa nam khat ahi Porpoise, Seal, Antelope, kel vun hi kha ding hi na ci uh hi. Pawl khat in, “ “a ham mahmah savun(rough leather) na ci hi. A tam zaw in,” Badger skins” ci uh a, ahi zong in, tua hun lai in, amau khualzin na ni suah na lam ah hih gan hing ki mu lo hi zong ki ci hi.Tua ciang in antelope pen sasianglo ahih man in, tua Pasian om na biak buk sung tawng pen a khuh ding in ki zang lo ding hi a ci zel uh hi.\nSepturgint Lai Siangtho in, tua a tung pen ki khuh sa vun pen vanci ki zuut hi ci in a gen hi. Jew minam Dr. Benisch in manglai in a bawl kik na ah, tua mun san tak lek khia lo in, a Hebrew kam “ tachash”skins, ci in a nu sia hi. Hih teng I et ciang in, hih savun bang vun cih kua mah in thei khia zo lo a cih nopna a hihi.Tua mah bang in, I Topa Zeisu pen mi ten thei khia zo lo”UNKNOWN” ahihi. A mah leh amah mi te muh na ah “hih pa mi thupi khat hi’ cih theih na ding (reputation) nei lo hi Matt.13:55-57; Phi 2:5-8).\nLeitung mi te in aminthan na a sung ah om gige ahih na pen biakbuk kong vang ah a ki lut ma teng kua mah in mu khia thei lo hi. Tua mah bang in, amah a um anungzui ei te zong I sung ah hoihna aom ahihi. Thu um mi te pen leitung mit muh na ah “ aci a vom Kedar gam a, a puan buk vom tawh I ki bang hi. Ahi zong in, tua puanbuuk sung ah, hehpih na, hoihna, daihna tawh a ki dim Solomon kongkhak puan ki khai mah bang in Pasian mit ah I om hi(Psa.45:13;Solomon late 1:5; 1 Pet.3:3,4).\nTua siangthomun leh siangtho pen mun puan tung khuh pen biakbuuk I apua lam agamla khol lo na pan ki gal muh thei a,a sung ah ong lut uh ciang in, tua buk anaih uh ciang in, kong khak mai a ki khai kel mul tawh ki dim kel vun ki khai kong khak ki mu masa hi. Tua tung ah aki kuh badger vun pen a mel hoih lo lua in, kua ma I lunglut huai lo lua ahi hi. Kua mah in, kham leh ngun tawh a ki bawl vanzat te te a sung ah om ahih lam ki ngaihsun thei lo hi.\nA sung tawng puan ki khai ki dei na puan pen a langnih in a hoih ding in ki bawl cherubin van mi te leh a puan pi I a ci( color) mahmah I hoih nate pen a ki sel cip tawh ki bang hi. Mi tem uh masak pen in, I lungsim ong la het lo atung penpen ah ki khuh savun mah ahi pha pen hi. Isaih gen kammal in I gumpa mel siatna hih bang in agen hi”…Isa.53:3).\nI Topa in Jew minam te bulphuh in ong pai ahihi. Amau te in, Messiah ong pai ciang in, Kumpi vanglet na leh minthan na tawh kumpi puan leh lukhu te silh in ong pai ding, sakol kang ong tuang ding a, a gam ong phut pah ding ci in lam en mahmah uh hi. Amau lam et na tawh a ki bang lo in ong pai hi. Ama ong pai na in, hih biakbuk sung a, siangtho mun te tungkhuh a ki bawl sak nate ong ki cin na ding ahihi. Jew mi te muh na ah, a pua a aki khuh a et lawm lo, a ngaih bang lo pen bek mah na mu uh a hihi.\nHih mi hing mitmuh na khua vak sung pan en uh ahih man in, Jesu na nial uh ahihi( John1:11-12).Tun hun ciang in, Jew leh Gentile te a ki bang in, ki mit taw a, Jesu I hoihna ki mu thei lo hi. Amau te biakbuk sung lut ong sawm lo uh hi. A mau te muh na in, a gal pan a et uh the alawp huai lo angaih bang lo, a mel hoih lo savun tung khuh bek a muh man uh ahihi.\nHih tung khuh in, a sung a om Pasian ten na mun a kem a dal ahihi.(cf. Isa.4:5,6; Psa.27:5; Psa 61:3,4). Hih savun in, a sung a, van zat te, siampi te nasep na, anuai a, akhuh savun dang te, asung a om van zat te a vek in khuh in kem in dal hi. Jesus in hih tungkhuh tawh ong ki tuam na in bang gen nuam hiam cih mi te tung leh Pasian tung a, ama na sep na agen nuam ahihi. Kamsang Isaiah tung tawn in, Pasian in Jesu pen ka na sem, ka sila pa (Isa. 52:13-15) a ci hi.\nThuciamthak sung ah zong Sawltak. 3:13 na ah …Pa Pasian in a sila pa, Jesu minthanna apia hi aci leuleu hi. A mah in leitung a om Pasian LUNGLUT mi te nasem ding in a hong pai hi. ..Mihing bang in ong pai ciang in, amah leh amah bang mah lo bang in, ki niam sak a, sila bang in ong pai hi” Phil.2:5-&7).A mah in I kim I pam pan a,siat theih na huih hual pi te pan in I nuntak na ong kem ong dal hi. Amah in, sehnel huih pi te ong suksiat na ding pan leh upna man lo huih pi te sung pan in zong ong dal ong kem hi\n. Ei thu um aki ci te in zong biakbuk in lut ciangin, apua a ki mu thei siangtho mun te tung khuh gal et bek in I om kei ding a,tua nuai a, a ci asan in aki zuut, tuvun in, ki khuh in, ei te tang ding in ong ki bua khia sisan manpha leh ama kiang a zuan te in, gupna I ngah theih na ding ahih na I Topa ong ki piakkhiat nate zong athuk zaw in I en ding hi. Tua tuuvun san bek tawh lungkim lo in, tua nuai a ki khuh adal khat in, kel mul om kel vun I en ding hi.\nHih inGolgotha mun nuam lo pen ah mawhna tak pi ong suah na ahang in ei a um mi khempeuh in, dik ki sak na I ngah na ding ahihi. Tua nuai ah, kongkhak puan den na ki khai en suk lai le hangh, Jesu hoihna, it huai na, minthan na, vangletna, kumpi hih n ate I mu ding hi. Tua kongkhak puan te lim tak en le hangh, ci atuamtuam leh vantung mi te lim in ong um cih a, tua te kantan in na pai suk suak lai leh cherubim a ki ci vantung mi te ki kal ah, Pasian minthan na, “Shekinah” na mu ding hi. SM Zam nu (Dim Lun Zam)\nPrevious: ZAM Thupuak :: 24 Dec 2017 (Christmas Wishes)\nNext: Christmas hunsung San Francisco ah thautawh buaina abawlsawm pasalkhat kiman


url: =Ka lungsim hong sukha khat :: ZOMI DAILY\nKa lungsim hong sukha khat\nposted on 3 September 2015 at 9:08 am Lomkholna: Article, ZomiQuavadis\nStage tungah tangvalno samzau zelzual khat in mit hak ngam lo liangin drum na sat a, githa tumte zong mitsisa mahin vanlam na dakto uh hi. Music pen ging ziahziah a, a thei ngeilo pawlkhatte bangin galzak uleh Night Club sung sa liang ding uh hi. Tuazawh asawt lo khit ciangin music thawm hong ngeih nawn lo in, a maia lasanu bang pen khukdin dektak phial liang a, a mainulneu tawh amit leh atal nul kawmkawm in la hong sa hi. Mipite zong khutlam lo khat mahmah muh ding om lo hi. Tuakhit ciangin a gingkhia in mikim in thungetna ong nei ziahziah leuleu uh hi. Tuazah taka thu kinget ziahziahna a dawng Pasian ahihman in mimal khat ciat thungetna tel lel ding cihpen theihsa hi mah taleh kei anawl a dingpa in ka geia thungenpa ngette kammal khat zong ka tel om lo hi. Mihing leh Pasian ih kibat lohna sim zawh loh omte lakah hihpen khat hikha dingin ka ngaihsun pah hi. Thungetna hong man kuan ciangin papi necktie ok khat stage tungah mike tawiin hong kahto a, tuapa in thungetna teng hong hialbawl hi.\nTua necktie okpa pen hun ukpa hileh kilawm hi. Tuapa mahin hunpi paima diakin testimony gen nuamte a dingin hun awng khat ong bawl leuleu hi. Mipi teng ki en duamduam uh a, testimony a gen ding om lo ahi tam aw ka cih simsim lai takin anung gualpen panin papi samsau sim nilnel khat hong dingto a, thu gen dinga a kamkat laitak in necktie okpa in stage tungah kahto dingin sam hi. Amah zong dek khuat nelnel kawmin stage lam zuan phei hi. Mipi in khut betna tawh na muak pah ziahziah uh hi. Stage tungah hong din ciangin mike khat humsak pah uh hi. Amel et in hihpa pen ciamnuih bawlsiamte tawh kibang a hi tam mipite nui pian heuhuau tek mawk uh hi. A kizepdan zong en lehang a sumbawm sungah sum kihen ngei khol kei leh kilawm hi. A puansilhte zong siang mahmah phial taleh a tam mante ahih loh lam kitel mahmah hi. Thugen hong kipat ciangin a pau hong ok pian ta lailai hi. Mipi mai sangin khualnawl a zuzuaknu mai ah maingal zaw cih kitel pah hi. Aha zong nawt khit ahih tei sam hangin sanlai pian sensan hi. Kunza angol zawh nithum sang tamzaw lo cih kitel pah hi. Tawmvei sung hong mitsit cip khit ciangin hibangin thu hong gen hi.\n“Kei pen noteng lakah anung gual a tute lobuangin hong tel khol lo ding hi uteh” hong ciphot zawzen hi. Tualai takin ka tutna ka et phat leh anung gual bek hi lo, pusuah ziau theihna kongkhak gei na hi sawnsawn lai hi. ” Amai gual lam leh tutphah hoih tunga tuten bel hong tam muh ngei kei ni uteh, bang hang hiam cileh ken kong muh zel hangin no nong mu ngei kei uh a, kituak leng zong kei hong en nuam kuamah na om kei uh hi. Hong mawhsak keng, kei pen sunlehzan in tangpil hun anei ngei mello pa ka hi a, ka gim namsia in ka kamsung zong thuknam heuhuau den pian hi. Kei tawh kitheih khak ding pen kamsiatna khat hiliang leh kilawm ka sa hi.\n“Kum tampi sung ko inn leh biakinn kikal ah kikhopni sial in ka gammang den hi. Naicik khat ahih hangin gamla lua ka sa a, lampi khat bek ahih hangin lamka tam lua hi” acih laitak in anui kuamah om lo hi. Amah zong leilam bek sal gega in pau vet lo hi. Minit nih sung khit ciangin a thugen hong zom leuleu hi. ” Khatvei ka lawmte tawh zusai ah zudawn in ka zanhak uh a, zingsang nai sagih pawlin ka ciah hi. Biakinn ka muh loh zawh sawt lua ta, ka nuntak sunga ka gengen dingin ahuang sung beek va sik dih ning e ciin kamnam takin ka lut phei hi. Dingtang zo lo ka hihman in Biakinn khuam tawh kinang in tawmvei ka ding cip hi. Nidang a biakinn kongkhak a kikalh den hi napi tuani sese in a tawhbu bek na kikhai a, kei zong biakinn kiluh hinteh ciin ka lut phei hi. Tua khit ciangin bang piang hiam thei nawn keng, ka khanlawh ciangin ka khuadak leh keibek mah biakinn sunga tutphah tungah ka na tu lai hi. Ka mit hah ciim in, ka lungsim tei seusau a, zugim a kici peuhmah ka za nawn kei hi. Cikmah huna ka zat ngei loh pen biakinn sunga zahtakna tawh lukun a hihi. Tuani pen biakinn sung pan ka paikhiat ding ciangin ka lu kun in maitai takin innlam ka zuan hi.\n“Innsung ka lut phet leh ka tapa tegel sabuai nuaiah na bu pah uh a, ka tanu kongkhak liah ah na kuncip hi. Anbuk panin ka zi khitui luangsa in ling deldel in hong pai phei a tuiminvot haipi dim in hong pia hi. Hibang teng ka muh ciangin ka innkuan sung uh launa, lungkhamna leh kahna tawh a kidim den himawk a maw ciin ka khitui hong luang hi. Ka zi hong tui piakna khut tegel len in ka nam hi. Kongkhak liah a aling kelkel ka tanu pom in, sabuai nuai a ka tapa tegel ka sam hi. Hong pai khia un ka tate aw, hong lau nawn kei un kei pen mithak hi ta ingh, kei pen nidang a na pa uh ka hinawn kei hi ka cihkhit naleng ciangin zong kuamah hong gamtang kheh ngam tuan lo uh hi. Ka zi khut len kawmin sual tungah ka khukdin a, thu ka ngen hi. Tuani a kipan tuni ciang dong ka tun denna zusai leh ka hawh zelzelnate ah ka pai kik nawn kei hi. Pasian thu ka theih bangmah om kei, ahizong in ka nuntakna hong kikhelsak, ka innkuan sungah lungnopna hong omsakpa pen Topa Zeisu ahihlam ka tel hi. Tua bek hi kei theih. Ahizong in hih ka theihpa Zeisu pen cikmah hunin ka khahsuah nawn kei ding hi. Aman cikmah hunin hong khahsuah ngei lo ding cih zong ka tel hi. Tua hi ka gennop, Pasian minthang ta hen. Ka lungdam” a cih khit ciangin atutna ah kilehkik hi.\nKhutbeng khat zong om lo a, khitui luang lo khat zong om lo hi. Keizong ka sawm kholh lohpi in ka khukdin kha liang hi. Ka sawm lohpi a hong khukdin sak thei pa pen Zeisu bek mah ahihman in kenzong ka lungsim sungah “Hamsa mah leh Zeisu bek mah ka zuiden ding hi” ciin khensatna ka bawl hi.\n…Francis Lamthang ( Zomi Quavadis)….\nPrevious: Sex Awareness kisam nasa uhhiam? ~ Pau Tun Thang\nNext: Muanpu leh Manno – 14 ~ Hau Za Cin\nPi Cing Za Vai (Taingen Ansai) hong nutsiat dahpihna\nKa Zawlnu ‘Ngaih Ang ah’ ~ J. Thang Lian Pau\nMangpha Tg. Khup Sian Lian Muang @ Khup Muang, Kum 44, (Naulak beh)\nYangon Yuzana Garden ah innteeng nasem numei kum 13 khat kibawlsia gawp\nKa muhpak US Gamthu pawlkhat (15) ~ Awn Za Pau\nThaman bek ngak Huhna bek en, Piakkhiat itsik gimsi Hazatnate\nGamdang zinna: Thailand paina ~ Rev. Khup Za Go\nPata te Politics kihilh dan aw ei\n2013 – 2015 ZOMUS makai thak kiteelna


url: =Tulaai Leitung Thuthang Tuamtuam te Update (Sep 03) :: ZOMI DAILY\nposted on 3 September 2017 at 3:34 pm Lomkholna: Khawmpau, News, World\nNorth Korea ah Nuclear asin na hang un Zinling\n• North Korea daaidide icih laaitak September 3, 17 ni in North Koea State Media ah Leikhamaangpi Kim Jung Un man tuang lenlan sa in Hydrogen Bomb zatthei lian ding in omta cihthu onggingsak uhhi. Tuazawh asawtlo khat in North Korea gam sung a nuclear test nazel munkiim vuah 6.3 magnitude haat zinlinna om ci in China leh US Khuahunkan siam ten gen uhhi.\nTua kawmkaal ah North Korea in a (6) veina Nuclear Test ding in lawnkhia taktak ta hi cihthu South Korea ten theikhia uh ahihman in President Moon Jae-in in thukintak in gamhumbit thuvaaihawm pawl tawh meeting abawl laaitak ahihi. A (6) veina Nuclear asinna hang un zinlin hiding cin US leh China ten ummawh uhhi. Asi aliam thu acing in kiciantak nailo ci uhhi. FOX NEWS\nUS President te Nupa Texas hawhki\n• US Texas state Huston kimm teng tuikhanna hang in hamsatna thuak te President Donald Trump leh a Angkawi Malania Trump ten September 2,2017 ni in hehnepna vapia leuleu uha, neek le dawn pawlkhat zong vahawmkhia uhhi. Hih mun ah tuuihang hamsatna supna athuakte kibulpatkik nading in President Trump in Congress ah $7.85 billion ngetna bawlsak hi. USA TODAY NEWS\nNorth Korea ten a (6) veina Nuclear gualzotak in lawnkhia thei\n• North Korea State Media te in September 3, 17 ni in North Korea gam in A (6) veina Hydrogen Bomb or Nuclear lawnkhia thei taktak ta a adeihna muntak kapkha in deihnana kaptheita ci in tumahmah in taangko khia hi. US,SKorea leh Japan lampan bel bangmah thu gingsaknaai samlo napi H Bomb ongsin ngeingei uhleh kaapding cihpeen agensa thu ahihi. FOX NEWS\nTuzan kaal Gaalpi tungkha thei maiding in kilam en hi thungetna ah phawk ciat ni.\nPrevious: Malaysia, Setapak ah Facebook Live azaihlaitak phone kisuhsak\nNext: Kuala Lumpur, Jalan Kuching vengsung ah Saturday ni in tui khanggawp\nKalthak suansin dih in ~ Khat Thang


url: =Kidawm Ciat Ni (Malaysia) :: ZOMI DAILY\nposted on 3 August 2014 at 3:00 pm Lomkholna: FrancisKhampi, News, Zomi\nNungdeuh in naseppih sangsia pawlkhat tawh khasum hongsankawm un anuai abang in holimna kaneithei uh a, tua tungtawnding theihding pawlkhat cihsang in kidopding thu tampitak lakpan ngaihsuthuai mahmah thu pawlkhat kong hawmsawn nuam hi.\n1. Siapa khat Kachin- Rawang Minam) in honggenna ah, “Ko pen Kachin minamsung pan minam picing khat ka hi uhhi. Danau Kota Flat- Setapak vengah ko mi bekbek pen innkuan 70 bang ka om uhhi. Tuma kum 2 laipek akipan in mi gilo te ii van honglaksakna, vuak thuakna le inn sung hong buluhna te tamveipitak ka mipih te in thuak dikdek khin ung. Tu kum 2014 akipan hongsuuk semsem in bangmah kacihnading uh ka thei nawnkei uhhi.\n#Palik zum le #UNHCR ah zong nasiatak in kagen uh a, ka #complain laidal bekbek pen letmat 3 bang sahtading hi. Bangmah kilamdanna omtuanlo hi. Palik te in bel kamsiam hongpaih sam uh hi. Tua kamsiam in “Hih vaiteng nalau in na thuak lahlah uh hihlai ah kuan om in hongsawl hiam? No omnopna hilo maw” hongcihsan leldih hi cimawk hi.\nTuni mahmah in ka mipih makaai teng tawh kamkupna kanei uh a, Setapak pan kavek un amundang ah kituahgaihsawm ungh. Tuni mahmah in makaai 6 khawng in inn mun ding le omziading vakankhin ung. A sawtlo in ka mipih innkuan 70 teng tawh kituahkhiat sawm ungh” ci in honggen hi.\n2. Sianu khat (Kachin- Lisu) in hihdan in honggen hi, “Ko zong hih thu tawh kisai in lau mahmah ta ung. Nung in zong ka ompih tangval adawng mikmek khat nasepna pan hongciahlian khat pen elevator sungah migilo 3 in na man uh hi. A pumpi tungteng (kalkawm dong) check sak uh a, aneihsa na khempeuh (Kha sum sangciil) laksak uhhi. Lift sungah nang Burma na hihiam ci in dotna nasiatak in neih kawmkawm le pangbet tawh thuah kawmkawm hi. Temta letmat 6″ khat tawh dawt sawmsawm in kei Burma hilo, Kachin minam hing ci in dawngkik in umlo a hihman in Kachin kipawlna card lakpah hi. Tua alah khitteh tem tawipa in nang Burma himah teh ci in dawt sawmsawm laitak, migilo khatpa in Kachin te hi ci in khoih sedah in kicidan hihtuak. Tuapa genna ah bel Kachin ka hihlam ciaptehna card tawilo bang hileng ka nuntakna pen a papaai a hita veh. Kawl te hi kha zenzen leng tubang in note mai ah hongciah kik lo ding hing ci hi. Lift sungah pen kaihthei mawk uh a hihtakciang in bangmah kitaang semsum theilo in amau cihdandan himaita hi cibehlai hi. Numei no pan kipan nupi-piteek te zong zahtuanlo hihtuak hi. Neihsa teng laksak bekthamlo meeksak gawpgawpdan khawng om hi” ci in honggen hi.\nNote: Danau Kota flat ah pen Kawlgam mi innkuan a 500 sim in omding hi. Tualakah Zomi zong inn 100 phialbang in omding ka muangmawh hi.\nMaluri Cheras veng (Maluri Jusco Nung)\n1. Sianu khat (Laimi-Chin) in honggenna ah “ko vengah bel neihsa honglaksak omden hi. Ni khat a tawm pen mi 2 or 3 in tuakden hi. Lauhuai mahmah in temta vive hongngat masa uh hi. Lampi gei or innkawm pan in hongsuakkhia ziauziau uh hi. Tuate makaaipa in no gamdang mite in hihlai ah na utdandan omkei un. Kha khat in #sum tul nga hongpia un. Nongpiak keivua le hongnawngkaisakden ding hi ung ci in siang gen pah lel dan hi. Dangkasan tuazahzah kuan kaikhawmding a, kua in piazo mawkding hiam? Hih thu hih la pen kua tu kua ta in thuakzoding hiam?” ci in hehpihhuai kammal ngumngek tawh honggen hi. Hihlai mun ah bel Laimi-Chin te tammahmah in innzong amundang ah kituahtuah ta ung.\nNote: Hihveng lianah bel Zomi a tampen inn 10 sangin a tamlozaw khawngbek omding in kamuangmawh hi.\nHihmun nih te ah minamdang te bel a honhon in amundangah kinawnkhia ziahziahta hi. Zomi inn 100 bang omding innkuante ading in ei hihtheihna a hi, thungetna ah phawkciat ni.\nHihdan thu lauhuai apian kawmkal ah mun khatkhat ah Zo le Zomi nasemkhawm pawlkhat kitawngtawng in kisimmawhna tawh akidim mi pawlkhat omlailai hi.\nNgaihsun pha mahmah ni guai te vaw!!!!\nPrevious: Zogam pan gamdang i tunciang thupha ngah kisa kha Zomi te\nNext: Dahpihna (Pa Thang Pian Sum, kum 37)


url: =Kawlgam ah Ebola Virus lutnailo :: ZOMI DAILY\nKawlgam ah Ebola Virus lutnailo\nposted on 4 August 2014 at 8:52 pm Lomkholna: Health, Myanmar, News, Sawltak\nEbola Virus pen Africa gamlampan hongkipankhia zavaat natna namkhat hi a, leitungbup alinglawngsak mahmah natna lauhuai mahmahkhat ahihi. Natna alauhuai cihciangbek hilo a, akibawlnading zatui zaha kimukhia nailo cisawnsawn ahih manin, lauhuai khiamahmah hi.\nKawlgam ahzong hih Ebola Virus pen ki patau mahmah a, Kawlgam alut khempeuh Airport leh Sea Port te ah ki limsit mahmah cihi. Kumpi Hospital te ahzong hihbang natna lauhuai a ngahkha aomzenzenleh bangci kepding cih Training Courses piakna ki neikhin ci a, Healthcare Facilities zong ki limgin mahmah cih Xinhuai News in genkhia hi.\nMyanmar Health Ministry in Sunday ni in a tangko khiatna ah tuciangciang Kawlgam ah Ebola Virus ki munailo cihi. UN Agencies leh Kawlgamsung aom NGO tetawh semkhawm in, ki daltheihnading hanciam mahmah uh cihi.\nMarch khatpan kipan July khadong hih Ebola natna hangin Western Africa gam ahi Guinea, Liberia, Nigeria, Sierra Leone gam 4 panin mi 729 sikhin cih kiza hi. Tuabek thamlo adang mi 1323 te’nzong hih Ebola Virus ngahkhin uh cihi.\nPrevious: Mandalay buaina hangin Kawlgam ah mi 56 kiman\nNext: Thudot loh Advisor leh Makai pawlkhat\nMuslim te piakna ngei ah pasal 2 in zunpek ahih manin lungkim hetlo uh\nZAM Thupuak :: 05 November 2017 (Teel Khialh Theih Nam Thum)\nStock Exchange ~ Dr. Singpi\nZAM Thupuak :: 27 December 2015


url: =Cold War i cihcih bang hihiam? ~ TK Lian :: ZOMI DAILY\nposted on 9 January 2017 at 10:42 pm UTC+9:30 Lomkholna: Article, Thangkhanlian\nJan. 9, 2017: Cold War i cih pen politics, galkap (military), sum-le-paai bawlna (economy) leh ngaihsutna leh lungsim geelna (ideology) lamsang ah Galpi Nihna khit nungin Soviet Union (USSR) leh US kikal ah kituah lohna lianpi hong piang a, a langtangin galkap zangin a kido lian loh hangun mun tampi ah a sim tham in a kidona “proxy-war” kici ah a sim do denna uh genna ahi hi. Galpi Nihna hong bei in Eastern Bloc a kici (Soviet gam leh a kipawlpih gamte “satellites states” a kici Communist gamte) leh Western Bloc kici (US, NATO leh a pawlte leh a kipawlpih gamte capitalist democracy gamte) kikal ah politics lamsang ah ki-ukna vai leh ngaihsutna nakpi tak-a ki-elna hong piang hi. Eastern Bloc kici gam ten mikim kikim-a ki-ukna (Communism) tawh ki-uk a, van bawlna sette (factories, industries), banks leh meileengte kumpi in uk ding deih uh a, Western Bloc ten suakta tak-a sum bawlna, a haute hau semsem ding, company nei zo ten company, bank, meileeng leh van bawlna set-te nei ding cih tawh ki-ukna deih in, amau pawl ding (alliance) tek uh hong zong uh hi.\nClod War kammal lian pen Mikangte laigelhsiam George Orwell in “You and the Atomic Bomb” kici essay a gelh October 19, 1945 in British newspaper Tribune ah kisuakna ah hong tuang a, James Burnham in a genkholh leitung kikhengawpna (polarised world) a piang ding a genna thu a essay ah tuangsak hi. Orwell in The Observer news ah March 10, 1946 in, “Nung kum December in Moscow conference ah Russia in Britain leh British in a ukna gam (Empire) ah cold war hong pulak khum hi ci hi. US Democratic president-te thudot mahmah (influential advisor) Bernauch Barauch in April 16,1947 in leitung mun tuamtuam ah US leh Soviet kikalah kitelsiam lohna leh buaina (geopolitical confrontation) kinei hi na ci hi. Tua a thugen ding a gelhsak journalist Herbert Bayard Swope in, “Ei leh ei kikhem kei nawn ni. Tu ni-in cold war i laizang ah om khin zo hi,” cih a thugen ding gelhsak hi. 1947 in Newspaper columnist Walter Lippmann in “The Cold War” kici laibu hong bawl manin cold war cih kammah hong kinakzat mahmah a, a kidot leh Lippmann in 1930s in France kammal kizang “la guerre froide” kici panin ka lak hi ci hi.\nHistorians ten cold war hong pian’ khiat kum lian hih kum hi cih ngaihsutna tuam tek nei uh a, ahih hangin 1947 panin hong kipan khia taktak cih kithukim uh hi. 1947 kum pen US President Truman in “Truman Doctrine” kici hong pankhia a, Soviet in a gamkeek ding dalna dingin US in a pawlte huhna (aid) kipia ding hi cih ciam hi. International Relations (IR) siam ten bel British PM Churchill in Westminster a Fulton University ah (tua hunin Truman zong om hi) March 5, 1946 in a thugenna ah US pen world power hi a, English kampau a zang gamte kipawlna ding leh Soviet in leitung mun tuamtuam ah Communist ngaihsutna a kizelhsak dalna ding a genna ah “iron curtain” cih kammal a zat manin cold war kipatna ding piangsak hi ci uh hi. IR siam pawl khat leuleu in bel Galpi Nihna hunin US in Allied Force (Soviet, UK, France+) gamte gum loin thauvui thautang tawh sumbawlna hun a zat manin Allied gamte lungkim lo a, tua panin a khaici kituh ta hi ci uh hi.\nCOLD WAR A HUN A KIKHEN ZIA (STAGES):\n1. Galpi 2na pan US President Roosevelt sih dong (April 1945) : Galpi 2na hun sungin Roosevelt adingin Nazi Germany pen zawh ding hi cih a ngimna lianpen ahih hangin ama deihna bek tawh Soviet gam-uk (dictator) Statin’ ngaihsutna tua bang na khin lo hi. Roosevelt in Nazi Germany, Fascist Italy leh Militarism Japan pen zawh ding na ngaihsut beh lai hi. 1947 in President Truman in Communism daangkoih theihna ding leh mun neucik sung bekah tunkhawmtheihna ding (“containment of the spread of communism”) Truman Doctrine kici hong pankhia a, $400 million bei in leitunga gal omna mute ah kigolh ding leh communism dal ding cih hong pankhia hi. US in Communist gamte ah kiphinna nei dingin sum tawh lungphona neite sim golh kipan hi.\n2. Roosevelt’ sih khit nung leh Stalin sih (March 1953) dong : September 1947 in Eastern Bloc gamte ah international communist movement a hatna ding leh Soviet leh a pawlte gam (satellites states) a uk khum theihna dingin Cominform kici phuankhia hi. Ahih hangin June 1948 in Communist Yugoslavia gam makai Tito in Eastern Block panin kipeng khiatna theihna dingin Eastern leh Western Blocs tawh kipawl lohna ding ngimna tawh India PM Nehru, Indonesia president masa pen Sukarno, Egypt president 2na Gamal Abdel Nasser tawh kipawlin 1961 in Non-Align Movement hong phuankhiat manun Tito leh Stalin kikal ah kitelsiam lohna lianpi hong piang hi.\nHih hun ah kikapna piang dek mahmah ahih manin IR siam ten hih hun pen “the-almost-shooting-cold-war” hun hi ci uh a, Capitalist West Germany leh Communist East Germany buaina hangin Berlin kulhbang (wall) kisatsia in, Germany pumkhat suak a, 1948-49 kikal nak buai mahmah hi. Tua loin Korea buaina (1950-53) hangin zong Soviet leh US kikaptuah dek tak mahmah uh hi. Britain, France, US, Canada leh western European gam 8 ten April 1949 in Soviet dalna dingin North Atlantic Treaty Organization (NATO) hong puankhia uh hi.\n3. Stalin’ sih khit leh Nikita Khrushchev a kipaihkhiat dong (October 1964) : Stalin’ sih khit in Nikita Khrushchev in Stalin’ za hong laih a, Russiate nuclear hauh kisialhpih in, ” Kong vui ding uh hi” (“we will bury you”) ci giatgiap a, USte Cuba ah Fidel Castro laih khiatna hong kigolh uh ciangin Russia in Cuba ah nuclear ballistic missiles 1962 in hong koih manin leitung in nuclear gal na ciam kha dek mahmah hi. Ahih hangin a sawt loin Khrushchev in a ngaihsutna hong laih in, “Khrushchev’s de-Stalinization campaign” kici hong bawl manin nitumna leh nisuahna gamte kikal-ah kilemna hong piang thei kik hi.\nHih hun pen a gamla kap khakna ding galvan long-range weapons kici US leh Soviet a kidem hun uh hi a, August 1957 in Soviet in leitung adingin a masa pen dingin intercontinental ballistic missile (ICBM) lawhcing takin sitna nei uh a, October 4, 1957 in leitung a kimkot dingin satellite masa pen Earth satellite Sputnik 1 kici space ah kap to uh hi. Soviet in Vostok programme a hanciamna tawh Vostok spacecraft zangin April 12, 1961 in Baikonur Cosmodrome panin Soviet Cosmonaut Yuri Gagarin space ah kahsak uh hi. US in zong Soviet-te dem nuam pah in 1969 in Apollo kici spacecraft zangin Armstrong leh Edward Aldrin khapi ah kahsak uh hi (hih pen a mi uptheih dingin a phuahtawh uh a zuaupi uh hi kici a, studio sungah video a kizaih tawm uh hi kici hi. Moon landing hoax ci-in google panin zong le uh ci-in thu tampi om hi). Hih hun pen space kidemna (race) hun kici hi.\n4. Khrushchev a kipaih khiat khit leh ama’ zalaih Leonid Brezhnev (November 1982) sih dong : Hih hun pen Cold War 2na hun kici a, Western bloc leh Eastern bloc gamte democracy leh communism keek nuamin Asia, Africa leh Latin America gamte ah kigolh in, amau’ ki-ukzia banga gam ki-ukna piangsak theihna dingin hih i genna gamte-a gal omte “local proxies war” kicite ah kigolh uh a, 1960s pek panin in Vietnam ah USte kigolh in, 1980s panin Afghanistan gamah Soviet-te a kigolh hun ahi hi. Historians pawl khat ten bel 1979–85 kikal pen Cold War 2na hun hi ci-in ciamteh uh hi.\n5. Brezhnev sih khit nung leh Soviet Union a kikhenkhapna (December 1991) : US in Communist thanemna leh tunkhawmna dingin a ngim uh tangtungna huh ahi hi. Hih hun pen space ah galvan koih ding kidemna hun zong hi a, US President Reagan in Star War Program kici hong pan khia in, $200 billion val tak galvan bawlna dingin kizang hi. Hih thu hangin galvan lamsangah kitaitehna hong nasia mahmah a, Soviet economy siat hun tawh kituak ahih manin Soviet President Gorbachev in Reagan nuclear galvan khiamna hong nei uh a, nuclear galvan tampi tak kisusia (dismantled) tuak uh hi. December 1991 in Soviet gam pen gam tuamtuam in hong kikhen in, Commonwealth of Independent (CIS) states hong piang khia a, Gorbachev in Russian economy a thahatsak kik zawh loh hangin US economy pen hih hunin sia lo ahih manin US in galvan tam hong bawl beh zo zaw suak hi.\nAhih hangin Russia leh US kikihta tuam loin ko thahatzaw ung a cih tuak tei hangun tu lianin bel in US in military budget ading sum a zat zah leh a galvan neih zah tawh et dingin US pen a tungnung zaw suak a, ahih hangin Russia in nuclear galvan 8,000 kiim nei in, US in 7,300 kiim nei ahih manin kikihta tuak veve uh hi. Cold war a bei siang lian loh hangin international terrorism hong hatna hangin a kihuatna uh hong dai zaw deuh ta hi. US in Cold War hun kipat cil 1945 panin 1992 kikal sungin nuclear sitna (tests by official count) 1,054 tak nei a, a vekin lawhcing hileh hau veve ding hi cihna hi. Cold war a thum veina hong piang kik tam cih kigen thei lo a, hong tung ding hun bekin hong hilh thei ding hi.\nSource : Wikipedia, C.T. Evans “Phases of the Cold War” and\nThe Origins of the Cold War, 1945–1949 by Edsitement (The Best of Humanitieas onthe Web)\nPrevious: Israel ah Palestine mi Lorry Driver khatin Israel galkap 4 phulum ~ TK Lian\nNext: Superpowers US leh USSR gamdangte kiteelna ah bangzahvei kigolh uhhiam? TK Lian


url: =Rafi Eitan, Israel te thukan siam, Adolf Eichmann, aman zopa kum 92 in si :: ZOMI DAILY\nposted on 2 April 2019 at 6:07 pm Lomkholna: News, World\nGalpi nihna veng a, German ten gal a leh ciangin Isrel ten lei tung khempeuh ah a galte a zong khia dingin thukante khah khia hi. Israel gam ah thukan te pawl thum om a, tua te lak ah Mosad te a lian pen hi.\nGal a ven ciangin german galkap mang nungta lai kiman kha te thusitna ki nei a, pawlkhat te ahih leh a gam pan in mun dangah taisim uh hi. Tua a taisim te lak ah Isrel mi million guk sihna ah thunei a thumna Adolf Eichmann in bangci teng hiam tawh matpongtin thak khat bawl tawm in America khanglam Agentina gam ah tai in bu sim hi.\nEihman Agentina ah omhi cih thu a ki zak ciangin Isrel thukan Mosad te in anung zui ding ki seh a, a paina, a omna, a nasep na teng en cik pah hi. Kician tak a a theih na ding leh amat khiat theih na ding kum 2 sawt hi. Eichman pen Germany pan a tai ciangin Argentina ah Electric power company khat ah sem hi. Kician mahmah ei, cih a tel ciangin hipa hing mat ding in Isrel kumpi David Bengurion in hipa hing mat ding cih thu pia hi. Mi man ding in mi 8 kiseh a, makai pi dingin Rafi Eitan tavuan ki pia hi.\nEitan in Eichman amat dan hi bangin gen hi. “ a inn kiangah tuapa a ciah hun ding lian in, motor sia bawl dan in ki neih uh hi. Tua hun laitak in guah zong zu hi. Eichman a nasepna pan bus tawh hong ciah a, hong kum khia lian hi. Tua pan in, Spain kam tawh, lawm, na khawl pak dih ve ka cih khit ciangin a dek pan man in a gawl ah a pau theilo ding ka meek cip hi. Tua hun laitak in a gawl mek lum ding hi leng baih mahmah hi. Tua pan a kam humcip in motor sungah ka pai pih uh a, ama koih na ding ka gel kholh sa uh khua sung tawh ki gamla inn khat ah ka pai pih uh hi. Tua pan in amin ka dot ciangin Adolf Eichman hi ingh ci in hong gen hi. Hi teng ah sia nuam na hiam, zum ah thu sit ding utz aw na hiam? Cih ka dot ciangin, zum ah thusit ding ut zaw ingh hong ci hi, ci-in gen hi. Tua inn ah ni 9 sung koih a, a mimat khiallo ahihna kician sak hi.\nEichman Isrel gam ah a puak theih na dingin Mosad ten zatui sun in lung am sak milmel hi. Amau teng zong zukham kineih in, kuama pau kitel lo dingin ciak niainuai in vanleng tung kahtoh pih hi.Tua pan in a gelkholhsa vanleng tawh Isrel gam ah pua uh hi. A gam a tun ciangin kumpi zum ah thu kisit a, tua pen in Eichman a mawh tanna ki mu ahih man in khau khai a sihna ki pia hi. Hih pa sihna a kipiak na leitung bup theih dingin ki taang ko hi. Tua ni in, Isrel miten, Nazi te bawlsiat a pu, apa, a sanggam te uh phawk kik ahih man in a gam sungah nakpi kahna, khuangaihna om hi.\nAgentina kumpi in Isrel ten ka gam thuneihna uh hong supoi ahih man in ka lung kimlohna uh ka pulak uh hi cih UN ah gen hi. UN zum ah ki nialna a bawl uh ciangin Isrel tangmi a kah Goldermier in, hih miman te pen Isrel mi hi lo a, private thukan te nasep hi, ci-in gen hi. UN ten zong Argentina te thu sun man sa hi. Isrel leh Agentina kumpi ki hoho uha, a tawpna ah kiho thei in thubuai omlo hi.\nHih German kumpi Hitla tawh nasem khawm Eichman tangthu leh Isrel Mosad ten a mat khiat theihna pen leitung tangthu ah thu lamdang khat in ki ngaihsun hi. US thukan CIA in zong Eichman a nuntaklam thei ung, ahih hangin ko tawh kisai lo ahih man ka pholak loh uh hi, ci pong uh a, ahi zong in Isrel thukan te nasep zia pen lamdang sav eve, phalo cih na uh hi.\nHih Eichman aman pa Rafi Eitan pen muntuamtuam ah ki zangh a, a gam leh a kumpi ading thu tampi kan khia, theih khiat sak ahih man in, a kivui ni in, Isrel kumpi Benzamin Nathanyahu in, Isrel gam a ding nasep lian asem, min phatna lian ngah pa, ci in thu gen hi.\nIsrel mite thukan siamna pen Joshua laibu sungah (mi 10 te thukan a paina leh Jericho khuapi etsim na ding a paina te) ki mu masa hi. Esther tangthu sungah Modekai in a thukan siam man in a kumpi pa kisuam lup na ding pan hon khia hi. Kamsang Elisha in Syria kumpi pa geelna leh ngimna teng a lupna pan thei khia ziauziau hi.\nAdolf Eichman in ID tuamtuam bawl in a kisel hangin a tawpna ah LST in a cih bangin amawhna in nungzuih a ki mu khia veve hi. Hi tangthu te pan in lesson lak huai hi. John Hum\nPrevious: ZIUSA Genvai Thupulaakna (01/04/19)\nNext: Nang na lam-en hiam? Ken bel umlo


url: =Feb 29, 2020| Kisil bukah thungen ~ MUC\nFeb 29, 2020| Kisil bukah thungen\nAdmin 1:05:00 AM Articles, MISSION NEWS\nKisil bukah thungen\nSpain gam Adventist College kum khatna a kah Dante Marvin Herrmann in hamsa sa hi. Euros 5000 val bang piak kul hi. Hun awng a neih ciangin nasem a, a zi, a tate zong a et kul hi. Khal sangkhak sung laibu zuak hi. A ngah sumte tawh sangkah zom kik hi.\nDante in nasep ding thadah lo hi. Sangkhak kik ciangin laibu zuak nawn lo-in khua khat khit khua khat zin a, a kikhelna thute gen kawikawi hi. Nidangin zu, khamtheih guihtheih tuamtuam tawh nungta ngei khat hi.\nTua bangin a khualzin kawmin thungen a, daileen buk sungah thungen zelzel hi. Pasian pen “Papa,” ci-in sam a, kum khat sangkahna kisam sum ngah nading thungen hi. Sum zonna-in laibu zuak nuam nawn keng, ci-in thungen a, tawl khat khitteh, ‘ bangzah kisam na hiam,ci-in hopihna dan aw khat za hi. Kum nga sung sangkahlai ding, kum khatin euros 10000 val kisam, kum 5 ading 50000 kisam ing, ci-in pulaak hi.\nMinutes 10 khit ciangin Dante in euros 50000 ngah hi. Thunget a man khit ciangin a nu tungah kua in hih sum hong pia hiam, ci-in dong hi. “ Mi khat hong pai-in hong pia” ci-in a nu in dawngkik hi. A nu in Germany gam a ka inn ka zuak kum 10 val khin. Ka phone panin mi khat in ka inn hong lei nuam, euros 50000 hong pia ning, hong ci. Kei zuakna sangin tam zaw, ci-in a nu in pulaak hi.\nDante in lamdangsa hi. Ka thunget Pasian in hong dawng hi. Hih sum pen ka sangkah nading hi, ci-in gen hi. A thungetna kisilbuk ah pai kikin thungen a, Papa aw, euros 100000 hong ngen hi leng, nong pia ding hi. Tu’n 50000 hong ngen ka hih manin 50000 nong pia hi. Euros 100000 kong ngen thei diam, ci-in pulaak kik a, awging khat in tua bang hi thei nawn lo ee, ci-in dawng kik hi.\nTu-in Dante in kum 36 cingkhin hi. Pasian makaihna, huhna hangin a sangkah zom suaksuak thei hi. Thu i nget ciangin Pasian in na khempeuh hong lak lo hi. A hong hilh ding zong kisam lo hi. Amah i muan ding kisam hi.\nTu quarter leitungbup Sabbath 13na sumpi in Sagunto Adventist College ah kipuak ding hi. Sanginn thak khat lam nadingin kizeek ding hi. Ei conference in MUC kisapna dung zui-in kizeek ding hi.


url: =Tulai Natgual Dozia Ding :: ZOMI DAILY\nposted on 20 June 2021 at 2:57 pm Lomkholna: News, Thangboi, Zomi\nTulai Zogam ah natgual laang mahmah in innkim phial ah kituk dimdem hi. Natgual ngeina zong omding a, Covid mahmah zong tampi in kingah ta hi. Siavuan kahih loh hang kei zong ka tuahkhak thu kathuak ngiat thu ahih man in natgual do zia ding tawm kong gen nuam hi.\nSiavuante’ Genna ah bel nisim in C-vit leh simalhza ahi aspirin nek huai ci uh hi. Thaza pen Nam Khat val nekhuailo ci uh hi.\nKei’ Tuahkhakna ah:\nSung pai pen kisih baih tuak kasapen hi. Asun azan in pai hiaumawk ahih man in tha Bei mahmah hi. Datsa tui bekbek nek kul hi. Ih duh zong om vetlo Lai ahih man in ih tha bei dandan hi.\nMetro athawlpi a kakikhai hang in pai veve ahih man in atawpna teh Zavom kanek leh Hong khawl thei pan hi. Kum tampi Zogam ah Zavom kiciinlohna ding ka hanciam hang tutung in Zavom in ong honkhia hi lehbung hi.\nSungpaina khit teh buainapi nihna pen Bukkhuh ahi hi. Tonzang ah India pan a kibawl Corex na om bilbel ahih man in tua tawh ka suakta hi.\nIh gam ah Oxygen bung kicing hetlo ahih man in tua mah lung himawh huai pen hi. Cylinder te nai 4 khawng bek kizang thei ahih man in zan khat bung tampipi bei thei hi. Hithei leh mei/meiset tawh kizom Oxygen concentrator te neizo leng lungnop huai pen hi.\nIh oxygen bangzah hiam cih atehna SPO2 tehna zong neih huai hi. Ahoihte tul 50 bang man hi. Oxygen ciil theihna ding khupbawh kul hi. Ih gimluat leh siklup ding cihdan hi. Oxygen bung a omkei leh cihna hi a, Oxygen bung om leh hoih pen hi.\nNek le Dawn\nAn duh kei taleng ih sung apai laisiah buhcim siang nek ding hi a, datsa tui tampipi dawn ding ahi hi. Tulai natgual pen aksa tawh kilemlo lailai ahih man in kidop huai hi. Sung hoih masiah buhcim siang bek mah nek ding hoihzaw hi.\nKa tuahkhakna pan tawm kong hopsawn hi. Siavuan Hilo kahih man in Siavuante’ gendan tawh akituah kei leh amau’ cih zuih huaizaw ding hi.\nTutung ka damloh nipi Kal 3 sung vilvel zato Lum zah mah a hong Vaan tanghtangh Tonzang siavuanpipa Dr. Thang Sian Khai’ tungah ka lungdamna lian mahmah hi. Ama’ hang a nuntak lawh kahi hi. Topa Aw Zogam Hong Veh Ta In~ Lungdam, Mung Laan Thang (Tonzang, Zogam)\nPrevious: Pate’ Ni ka lungngaih\nNext: USA, Indiana pan Nu Vung Khaw Niang (Khuasak) in hongnusia


url: =Vondeih Kep Ding – 126 (Dimno’ Pa) :: ZOMI DAILY\nVondeih Kep Ding – 126 (Dimno’ Pa)\nposted on 2 October 2017 at 7:14 am UTC+9:30 Lomkholna: Article, Paukhankap\nInn omna, na sepna, sang kahna, gamvakna leh i hihna khempeuh ah Pasian hong kepna lo tawh a kikalsuan thei lo ahih lam phawk pahpah ing. Zanni na sepna pan ciah kawm in FM Radio ka hon leh tua panin ka kiim ka paam aom mawtaw accidents te hong gen khia datdat a, mun 10 val bangah om mawk hi. Pasian in hong kem hi kei leh mawtaw i hawl bek zong luangkham mah hi gige mawk hi.\nKa zakngei thu khat hong gen ning!\nKhatvei nungakno khat a lawmngaih pa tawh date dingin inn panin mawtaw tuang in a lawmte tawh hong pai khia hi. A pai ding ciangin a nu in, “ Ka tanu aw, Pasian tawh tuangkhawm in maw,” ci-in hong vaikha hi.\nTua leh a tanu in, “Nu, Pasian aom takpi leh a sung ah lah tut nading om nawn lo ahih ciang a nunga trunk sungah hong tuang leh aive,” ci-in hong dawng hi.\nA sawt lo khat in tua mawtaw tuahsia in a sunga tuang teng a nunta khat zong omlo hi. Ahi zongin a trunk bangmah ci lo-in, Palik te in a hon leh a trunk sunga a kikoih aktui te a kitam khat zong om lo-in, a kikoih dan lian in na om sitset lai hi, ci hi.\nKa zakcil in lamdang ding tawh kibang ka sa a, ahi zongin ka lungngiah kikkik ciang a lamdang dingin ngaihsun nawn keng. Pasian hong kepna bekbek tawh a nungta i hi-a, Amah’n hong keem peuh leh sihna ding mun na ngawn pan in a kisi lo hi a, Amah’n hong ci peuh leh i si zongin a kitho kik ding hilai hi.\nPasian in, “Ka min zangkhai ngaihsut kei un,” hong ci ahih manin gualnopna khat peuhpeuh ahih a, ciamnui in na omna mun khat peuhpeuh ahi zongin Pasian min peuhmah gualnopna ding leh mi nuih theih nadingin zang in tua bang danin om kei le cin hong deih ing.\nThu-um mi pawlkhatte in mi nuihzakna ding ci-in mi tampite mai ah thungen khawng kineih in, Pasian min leh Pasian pen ciamnuih bawlna in nei uh a, mi tampite gilvul na liang, ciltui kai sak liangin nui sak zaizai uh hi. Tuabang ka muh hangin na pa ka nuihza het lo hi. Pasian zong lungdam dingin um lo hing.\nPrevious: Gamdang tung Zomite – 5 ~ Dr. Ngul Khan Pau\nNext: Egypt aom Myanmar Embassy ah Bomb puakkham, migilo te sukkhap ci


url: =1. Lai Siangtho atawi Khuapi-mi Pawlkhat ~ MUC\n1. Lai Siangtho atawi Khuapi-mi Pawlkhat\nAdmin 12:05:00 AM Articles, MISSION NEWS\nPERU | April 6\nAlejandro Qquerar, 52\nAlejandro tanlang a kah in kum 18 pha ta hi. Mi pawlkhat te’n kah hak si ee, ci kha ding uh hi. Ahi zongin 1980 kum pawl in Ccacaccollo (Kakakula) khua ah mi khempeuh kum 18 a phak ciangin sang kah kipan pan uh hi. Tua khua mite in a naupangte uh pilna sinsak sangin lo lai-ah na sepsak ding thupi ngaihsut zaw uh hi. A khaanpihte khat in sanginn ah a radio ong pua in hun nunung a thupiang dingte hongg uh a, Alejandro in limtakin ngai hi. Tua thute in Alejandro patau mahmah sak hi. a kicing zaw in thei tel nuam hi.\nTua zawh asawtlo in alunggulhna hong tangtung hi. Radio aa thugen pa in amau’ sanghuang sung a kimawlna innpi sungah nitak simin thugenna hong nei hi. thugen pa in Jesu hongpai kik baih nading thu agen azak ciangin Alejandro alung naknop mahmah hi. akhuapihte khempeuh in zong zaknop sa-in lawptek uh ahih manin tua thugen pa in amaute a’ dingin biakinn khat vaihawm sak hi. Alejandro leh alawmte in zong a lokuan loh ni te un tua Sunday biakinn ah hong kikhawm zel uh hi.\nTua pawlpi-a makai mi li te in zong a khuapihte khalam ah a lawpna uh a muh uh ciangin tha ngah mahmah uh a, Lai Siangtho bu khat ciat letsong in piak dingin khensat uh hi. Tua ahih ciangin tua khua panin a nai penpen khuapi, Cusco (kasku) khuapi ah minit 60 sung bus tuangin Lai Siangtho lei dingin apai uh hi. Ahih hangin lemlo sese hi. Lungkia sa-in khuataw lam aa, lam lianpi zui-in zingsang khat apai uh leh mihon khat lai siangtho khatciat tawi kawmin innpi khat sung ah alut uh mukha uh hi. Hua innpi pen laibu saal hi kha ding hi, cih upmawhna tawh a mau zong tua mipite’ nung zui-in innpi sungah alut uh hi. Tua innpi bel –Seventh-day Adventist te’ biakinn na hi-a, Sabbath School akah nahizaw uh hi. Tua pawlpi upate zong lut khin vet uh ahih manun Sabbath School leh Divine Service kikhawm suak uh hi. Kikhop tuah ciangin sun-an na nesak uh a, nitaak lam Lai siangtho na kikup pih uh hi. Tua upate in a thusinte uh lamdang sa-in thupi sa-uh a, lawp mahmah uh hi. khatlekhat ki-en in, “Hun nunung thute tawh kisai, ei’ theih pen alang khawngbek hi mawk ei! Hih mite’n a cing takin thei mawk uh hi lo maw” kici hanhan uh hi. Tua lai mah ah hih upate in Adventist suah ding khensat pah uh hi. Pastor pa kiangah, “ka khua vuah hoih takin thu honggen in,” ci-in ngen uh hi. pawlpi mi nih in tua upate a khua vuah va zui uh a, a zing ciangin Sunday ni-in a biakinn vuah thu vahilh uh hi. Tua ni-in Alejandro kikhawm thei kha lo hi. Ahangin amah lo kuan kha hi. Ahi zongin alawmte-in, “mai Sunday ciangin biakinn aa kikhop ding tawh buai nawn vet kei oh. Ih biakinn pen Seventh-day Adventist Biakinn suak ta ei, mai kaal ciangin Saturday ni-in ki khawm ta ni ei,” cih san uh hi. Bangthu bangla hi peuhmah hiam, cih a-en dingin Alejandro zong Saturday ni-in biakinn ah hong pai hi. Tua ni-a, athuzak thakte ahi, ‘Eden huan pan kipan in thukham nambat lina tawh kisai—ni sagih Sabbath tan nadingin Pasian in hong hilhna te azak ciangin Alejandro’ lungsim sukha mahmah hi. Amah zong Adventist hong suak pah hi.\nTua hunin Alejandro kum 19 pha-a, sang tawpin hunbit in lo kho hi. A ngaihsak ding mi amuh nak leh Jesu hong paibaih nading thu gengen hi. Tua bangin Jesu a itna-in na lianpi piangsak hi. Atun tomin, pilna saang aneihloh hangin kum 30 val sungin pawlpi 6 phut hi. Tui akiphum zawh asawt lo-in, amasa pen pawlpi 1985 kumin phut hi. Tua hun a kipan in kum 3 pan kum 5 hal, cih bangin pawlpi thak khat phut toto zo hi. Khat veivei aphuhsa pawlpite-ah nai 5 sung bang lamsiau-in va kikhawm thei zel hi. Ama’ huzapna tawh mi 800 val bang ki tuiphum khinta uh hi.\nTu-in Alejandro kum 52 pha ta-a, Pasian’ hehpihna phat hi. Ahi zongin atatak-a lungdam koh ding dang khat in, Sabbath zingsang khat Cusco khuapi sung-a Lai siangtho tawi kawmin biakinn pai, Seventh-day Adventist pawlpi mite tung ahi hi. “Biakinn i pai ciangin Lai siangtho tawi hamtang ding thupi sa ing, tua hi leh mite’n ong muh ciangin hih te Christian te ei-ve maw, hong ciding uh hi” Alejandro in ci hi. “A zenzen in Cusco khuapi-a Adventist te-in lai siangtho na tawi lo uh hi zenzen leh ka khua un thumaan mu nai lo kha ding hi” ci hi.\nTu-in Alejandro te’ khua ah mi 500 bang a-om na lak ah, Adventist pen atamzaw hi pah hi.\ntuiphumsa mi 300 bang om hi.\nTu kuata Sabat 13 na mission sumpi tawh ‘Cusco Kipawlna Phualpi’ ki lam ding hi. Tua lai-ah manglai leh tumtheih tuamtuamte kisin ding a, khangnote a’ding kimawlna tuamtuam zong kisinsak ding hi. Tua kipawlna phualpi i’ ngimna pen ‘tua kiimnai munkhat ah pawlpi thak khat phuh zawh nading’ ahi hi. Mission sumpi nong piakkhiat manun lungdam mahmah hi.


url: =Hunthak ah’ Thu Khinkhai siamna in, Minam noptuam na! :: ZOMI DAILY\nHunthak ah’ Thu Khinkhai siamna in, Minam noptuam na!\nposted on 8 March 2015 at 11:07 pm Lomkholna: Hauthang, News, Zomi\n* Minam khat peuhpeuh sung ah Buaina leh Lungkhamna ithuak ciang in Minam hoihna, A manphatna, Athupit na leh Pasian hoihna ki phawk semsem hi.\n* A kiciangtan theilo, Avallua , Atawm, Atam kiteh hilo itna akihawm khiat ciang in Asang siam te leh Azangsiam te in hamphat lawh hi.\n* Ahun zui a, kipuah thei leh avaangkiim in Uham khangmoi te tawh kikhawl theih na pan in ngaihsutna ahoih athak alak siam te khangto hi.\n* Innkuan sungah acitak velvel Nu leh Pa, tate bekmah Minam leh Gam ading in acitak mahmah hi pan ahih man in Gam leh Minam makai ding akithawi khia mite mipi’n amuan taakcing mah hiam cih apilna sang in a cihtakna kikan zaw ta hi.\n*Mihing vanzat ding; na hoih khat peuhpeuh ibawl khiat masiahsiah Zomi ading in Tanglai khuasat cil hun a, Siksek siampa leh Naangphaan siam pa akiban nailo pilna hi a, Zopuan pianna patkol bawlthei siampa ciim zaw ahihi.\n* Hinsawt Khansau nuam in, cidam nading Mihau natna nei mite in sumtam beina zoto hoih azuan te sang in Zoto omlo, zatui omlo hun ahi’ tanglai Zomi te cidam in khansau zaw uh hi. Khangthak te tung ah hih Pilna leh Ciimna adem zo kihilh lohna in tanglai Zomi te pilna leh ciimna kiban nailo ahihi.\n* Gamdang ah ipai pen Zom ading in apil atei aciim te ahih hang in Namdang gam ah sila nasem kisuak a, thangpaih lak in Zomi te in amau te ih nasem suahsak theih kik hun ding anei ngaihsut hoihna in mipicing te ahihi.\n* Tulai tak zomi ading ihgel leh ihgiim na abulpi ah abucing khantohna kici ahih leh asiatna lam zong akihel kha\nhiam? cih ngaihsut kopna in avaang kiim ciimna pan khantohna piang khia sak hi.\n* Lungduai na pen Pasian deihna ahih zenzen hang in aguallel kinken ding in Namdang te lak ah kiniam khiat luatna in minam khantohna daal thei ahih man in Hangsan leh Giitloh hun atun teh meidawii luatna in khantohna maikhak thei hi.\n* Hangsan na, Meidawiina’ zatsiam nading in ahun amun zui khentel theihna ding, Pasian in Khuak leh Lungtang akhon khawng in hong pia khia ahih man in zattheih siamna akisap hun om thei zelzel ding ahihi.\nPrevious: Nu Ngai Hau Cing hong nusiat tungtang hong lainatpih te lungdam kohna\nNext: Kammal kilawm pawlkhat (azom 08 March)


url: =Klang Valley sung tuihawmkhiatna aphualpi ah apuakkham om, mi 5 liamgawp :: ZOMI DAILY\nKlang Valley sung tuihawmkhiatna aphualpi ah apuakkham om, mi 5 liamgawp\nposted on 7 March 2018 at 12:17 am UTC+9:30 Lomkholna: Malaysia, News, Sawltak, World\nMalaysia gamsung, adiakdiak in Klang Valley sungteng tuisik hawmkhiatna “Sungai Selangor Water Treatment Plant” ah apuakkham om ahih manin, mi 5 peuhmah liamding cih NST pan kiza hi.\nSelangor, Ijok aom Sungai Selangor Water Treatment Plant kici tuisik siansuahna leh hawmkhiatna ah puahphatding om ahih manin, tuivaisak nasem te’n Repair Works asem uh ahihi. Tualai ah tuni Tuesday nitaklam 5pm hunpawl in Vessel System pen apuakkham ahihi.\nHih Repair Works nasepna ah akihel pen Syabas akici “Syarikat Bekalan Air Selangor Sdn Bhd” leh SPLASH akici “Syarikat Pengeluar Air Sungai Selangor” te ahihi. Hih Company 2 tepen tuivai asaipi uh hi a, hih Company panin nasemte’n puahphatna aneihlaitak in apuakkham kici a, aliamzong amau nasem mite ahihi.\nHih tuahsiatna tawh kisai in Syabas Customer Services leh Corporate Communications Department Head asem laitak ahi Abdul Raof Ahmad in agenna ah tuisik siansuahna “Sungai Selangor Water Treatment Plant” ah nasepding, puahphatding tengpen akiman hita hi. Tuisik hawmkhiat kiktheih nadingin Operation aki patkikma in tuibem Treatment Plant panin apuakkham ahihi ci’n genkhia hi.\nTuisik hawmkhiatna ah akizang Surge System khatin nasemlo, System Failure om ahih manin, 1.1 Meter apha tuizawn Pipe agolpi 2 apuakkham cihi.\nVideo: Businesses hard hit by Klang Valley water disruption\nHihbang tuahsiatna apian laitak in aphual ah National Water Services Commission (SPAN) Representatives, Pengurusan Air Selangor Sdn Bhd leh SPLASH Staff tezong aomlaitak hi ci’n Abdul Raof Ahmad in genkhiatbeh hi.\nNasem aliamte pen nakliam mahmah uh a, ahi zongin aliamna akician in kitheician nailo hi ci’n hih Press Release akibawl laitak in Company te’n genkhia uhhi.\nTuisik hawmkhiatna Water Treatment Plant ah puahphatding pen geelsa in akinei hi a, ahi zongin hih tuahsiatna hangin tuisik hawmkhiatding pen kipelhding hi. Tua ahih manin Klang Valley sungah tuisik hoihtak apailoh hundingpen ani tamto semsem khading a, ahi zongin nibangzah ki behlaploding cihpen ki gencianthei nailo hi.\nNasepvai tawh kisai in Company thunei te’n ahunhun in mipi theihhuai khatpeuh Update kibawlto zelzelding hi.\nTuisik apailohna munte ah Lorry Tankers tawh tuisik ki puaksakding a, Water Supply hoihtak in aki ngahkik mateng alemding in ki vaihawmsak dinghi ci’n thunei te’n genkhia uhhi.\nHih tuisik pailohna “Water Supply Disruption” hangin vengkuam 498 sungah inn 546,000 Account Holders takin nawngkailawhding cihi.\nMore: Tedim Siangtang Tui Pipe vai zaksakna tuamtuam\nAdiakdiak in hih tuisik hawmkhiatna buaina hangin Kuala Lumpur, Petaling, Klang, Shah Alam, Gombak, Hulu Selangor, Kuala Langat sungteng ah tui hoihtak ki ngahloding cih kiza hi. Malaysia, adiakdiak in Klang Valley kuamsung ah aompawl Tedim Sialtangtui buaibangdan in kibuai dekdekthei khaleh kilawm pianpian hi. Sawltak #zomidaily\nPrevious: Abraham Lincoln leh Edwin M. Stanton thu kineih\nNext: Nashville khua khualzinna (Zomi Nam Ni Zinmang)\nThuthak tomkim ~ The Tedim Post (12 Aug)\nUSA, New York ah apuakkham khat om, mi 29 liam ~ ZD\nDongtuak huh na tawh ki sai\nZomi League 2014 ~ Day 7 Result


url: =Malaysia, Ampang vengsung ah papai khatin kum 10 aphapan atanu buanzel ahih manin kiman :: ZOMI DAILY\nposted on 28 December 2018 at 9:44 pm Lomkholna: Malaysia, News, Sawltak, World\nMalaysia, Ampang vengsung aom papi khatin atanu tamveipi zawhthawh thutawh buanzelzel ahih manin kumpi thunei te’n manta uh cih NST pan kiza hi. Tua numeino pen kum 10 bekbek aphapan hi a, apianna apa tektek in tamveipitak zawhthawh thutawh abuan zelzel kici hi.\nHihvai tawh kisai in palik thunei ahi Ampang Jaya deputy police chief Superintendent Mohd Zaid Hassan in agenkhiatna ah hihbang innkuansung buaina thu aom ciangin hongki zasak in, hongki zaksakni mahin tuapa pen kimankhia pahhi ci’n genkhia hi.\nTuabangin atanu abuanzel pen kum 37 aphakhin khat kici a, 2017 kum pekpanin atanu pen simzawhloh tamveipitak (Countless times) abuanzelzel kici hi. Tuabangin buan athuak zelzel atanu in anunung ah thuakzo nawnlo in, kum 60 aphakhin api tungah agenkhiat ciangin api inzong Police Report bawlpihpah hi.\nTua buan athuak numeinu in abeisa Tuesday ni in api kiangah pulakkhia a, tuaciang in api inzong Police Report abawlna tungtawn in apa zong kimankhiapah hi. Tuate innkuan pen Ampang kuamsung aom Taman Changkat Permata ah ateeng uh ahihi.\nAthu akigenna ah tua papipa pen azi tawh kikhen uh a, azi pen Rawang lamah om in pasal neikik hi. Atanu pen abeisa in api tawh akikem hi a, ahi zongin 2017 kum ciangin api in kemnawnlo in, apa tawh innkhat ah aomkhawm, akikem uh ahihi.\nTuabangin apa in akepzawh 2017 kumpan in tua numeino pen apa in abuanzelzel hi a, apa akihtak manin kuamah genkhia ngamlo in asimthuakcip ahihi ci’n tuni in thunei te’n Statement ah genkhia uhhi.\nMore: Malaysia ah papi khatin atanu buan in naupaai, kha 7 phakhin ~ ZD\nTua papipa pen kumpi thunei te’n manpah in, kemcippah uh a, hongtungding December 31 ni ciangin “Section 376B of the Penal Code for incest” thukhun tawh kizui in thusitna kineiding cih kiza hi. Sawltak #zomidaily\nPrevious: A khatveina leitungbup ZOMUS makaibul Meeting\nNext: Malaysia, Sunway Pyramid Shopping Centre inntungpan numeikhat lengsuk in si